Najväčšie kasíno v Európe zbankrotovalo, museli ho zatvoriť

CAMPIONE D'ITALIA. V Campione d'Italia sa už nehrá: Talianska enkláva s rozlohou jedného kilometra štvorcového na brehoch švajčiarskeho jazera Lugano sa ponorila do tmy po tom, čo zbankrotovalo ich kasíno, kedysi najväčšie v Európe, ktoré bolo ich hlavným zdrojom príjmov. Píše o tom agentúra AFP. „SOS – Campione is dead“ stojí na transparente oproti gigantickému mestskému kasínu, ktoré sídli v modernistickej budove s desiatimi podlažiami. „Rien ne va plus“ (žiadne ďalšie stávky) je napísané na ďalších transparentoch visiacich na stane odborov, ktoré zastupujú asi 500 prepustených zamestnancov kasína. Francesco Padula tu pracoval viac ako 35 rokov. Krach je dôsledkom zlého riadenia, ktoré viedlo k poklesu príjmov, zatiaľ čo počet zamestnancov zostával príliš vysoký, hovorí. Súd v talianskom mesto Como vlani v júli nariadil uzatvorenie impozantnej hernej sály, pretože kasíno neplnilo svoje finančné záväzky voči úradom v meste Campione, ktoré je súčasťou provincie Como. Rozhodnutie však zrušil milánsky súd a nariadil znovuotvorenie prípadu. Začiatkom apríla talianska vláda vyslala do Campione experta, ktorý mal zistiť, či sa kasíno dá zachrániť. Jeho budúcnosť je však neistá, pretože dnes nemôžu do hry vstúpiť súkromní investori. „Bolo by treba zmeniť zákon,“ hovorí odborár Vincenzo Falanga. Stovky herných automatov sú ponorené do tmy a čakajú na svoje vzkriesenie. Rovnako ako 1961 obyvateľov enklávy. V roku 1777 bohatý obchodník a pozemkový vlastník Totone daroval mesto Campione, ktoré bolo za vlády diktátora Benita Mussoliniho premenované na Campione d'Italia, kláštoru svätého Ambróza v Miláne. V Roku 1797 bolo Campione pripojené k Taliansku. Postavenie tejto talianskej enklávy skrytej na juhu Švajčiarska 23 kilometrov od Talianska je unikátne. Jej obyvatelia platia dane Taliansku, ale takmer všetko ostatné je švajčiarske: životné náklady, mena, poznávacie značky, záchranná služba, telefóny a dokonca aj odvoz odpadu. Enkláva je daňovým rajom: obyvatelia neplatia daň z priadnej hodnoty a sú im znížené dane z dôvodu vysokých životných nákladov. Campione má tiež ďalšiu výsadu, spolu s Benátkami, San Remom a Saint Vincentom v Údolí Aosty vlastní jedno zo štyroch v Taliansku povolených kasín. Prvú herňu otvorili v roku 1917, a to na dva roky a za účelom špionáže, pripomína miestny turistický sprievodca. V roku 1933 ju znova otvorili na základe dekrétu, ktorý doteraz platí a podľa ktorého musia príjmy z kasína pokryť jeho náklady. Za druhej svetovej vojny bolo kasíno zatvorené, ale potom desiatky rokov zaisťovalo prosperitu enklávy Campione. „Ten, kto mal šťastie, že sa tu narodil, mal možnosť nájsť si prácu. Po štúdiu a vojenskej službe sa tu stretávali všetci bývalí spolužiaci,“ povedal Fiorenzo Dorigo, ktorý v kasíne pracoval 21 rokov. Dnes dlhy kasína a celého mestečka dosahujú niekoľko desiatok tisíc eur. V dôsledku bezútešnej situácie sa ani nenašli žiadni záujemcovia o kandidatúru v obecných voľbách, ktoré sa tu mali konať zároveň s voľbami do europarlamentu a ktoré napokon zrušili. „Campione je talianske, Taliansko ho nesmie opustiť a musí vyskúšať všetky možnosti,“ hovorí Falanga. Investície do turistiky, do nových technológií, výhodné dane pre firmy... nápady, ako zachrániť kasíno, sa len roja. Od roku 2020 enkláva vstúpi do colného priestoru Európskej únie. Túto zmenu si praje Rím. Obyvatelia sa obávajú, že nové colné predpisy povedú k prerušeniu služieb, ktoré doteraz zaisťovalo Švajčiarsko. Bernské úrady potvrdili, že o nových pravidlách s Talianskom rokujú. Campione je malé územie, ale má veľké problémy, konštatuje komisár vyslaný na miesto Rímom Giorgio Zanzi.


Vydražia predposledný zo siedmich Schindlerových zoznamov

Dražobný dom uvádza, že ide o jedinú podobnú písomnosť, ktorú možno aktuálne získať.

NEW YORK. Výťažok až 2,4 milióna dolárov (v prepočte asi 2,26 milióna eur) očakáva aukčný dom Moments in Time, špecializujúci sa na historické dokumenty, pri dražbe predposledného zo siedmich Schindlerových zoznamov. Nemecký priemyselník, ktorý počas druhej svetovej vojny zachránil životy viac ako 1000 Židov, poskytol nacistom celkovo sedem zoznamov požadujúcich uvoľnenie Židov na nútené práce. Ten, ktorý čoskoro skončí pod dražobným kladivkom, pochádza z 18. apríla 1945, má 14 strán a obsahuje celkove 901 mien. Dražobný dom uvádza, že ide o jedinú podobnú písomnosť, ktorú možno aktuálne získať, ďalšie známe zoznamy sú v súčasnosti v Spolkovom archíve v nemeckom meste Koblenz, v pamätníku obetí holokaustu Jad Vašem v Jeruzaleme a v Múzeu holokaustu vo Washingtone. Dražený dokument patril podľa slov šéfa dražobného domu Garyho Zimeta pre britský denník The Guardian kedysi synovcovi niekdajšieho Schindlerovho účtovníka a pomocníka Jicchaka Sterna, rodáka z Krakova, ktorého v slávnom oscarovom filme režiséra Stevena Spielbera stvárnil Ben Kingsley.


Jánošík sa vracia. Bude z neho cirkusový hrdina

Slováci sa inšpirovali slávnym Cirque du soleil.

Cirkus Jánošík chystá veľkú šou, v ktorej máme očakávať folklór na hlavu. Slávnu zbojnícku legendu menom Juro Jánošík sme tu už mali na sto spôsobov. Ako zidealizovaného hrdinu, ako pravdivú históriu, zneužitú národnú ikonu, parodický obraz krajiny a napokon aj ako negatívny obraz charakteru spoločnosti. Potenciál jeho príbehu sa rozhodli využiť aj v cirkuse, a nie v hocijakom. Na Slovensku vzniká Cirkus Jánošík ako vôbec prvá inscenácia nového cirkusu. Má to byť veľká šou. Hoci fenomén žánru nového cirkusu u nás nemá žiadnu tradíciu, slávny Cirque du soleil tu nie je neznámy. Ako špička v jednom z najmladších žánrov javiskového umenia uchvacuje celý svet, spájajúc v sebe prvky súčasného fyzického divadla, plného metafor a náročných pohybových kreácií. Na jeho princípoch vznikla slovenská skupina nového cirkusu s titulom o Jánošíkovi, v ktorom chce bez jazykových bariér unikátne spojiť tradičné a súčasné umenie. „Na Slovensku sme priekopníkmi tohto žánru, je načase začať aj tu písať jeho históriu,“ hovorí producent inscenácie Pavol Kelley. Už sedem rokov stojí na čele festivalu nového cirkusu Cirkul´art, ktorý je súčasťou medzinárodných štruktúr a získal si na Slovensku rešpekt. Záujem ľudí ho presvedčil, že vložiť energiu do domácej produkcie tohto druhu sa môže oplatiť. „Tému sme dlho hľadali. Chceli sme do súčasnej inscenácie dostať našu históriu a ľudovú tradíciu, využiť zároveň slovenský folklór, ktorý je svetovo veľmi cenený. Mala by to byť fúzia divadla, tanca, živej akrobacie,“ hovorí. Spolu s režisérom vyberali vhodných ľudí počas dvoch kastingov a spočiatku to vyzeralo, že z projektu nič nebude. „Dva roky sme riešili predprípravu, neboli sme úspešní. Zmenili sme sa doslova na detektívov,“ hovorí Kelley. Hľadali totiž takých ľudí, ktorí ešte nemajú návyky z iných profesionálnych tanečných skupín, tvoria a trénujú hoci v garáži a majú v sebe veľa nadšenia. V inscenácii ich uvidíme jedenásť. Štyria z nich sú známi ako akrobati - popularizátori slovenských hradov a zámkov, ďalší je zase sedemnásobným majstrom sveta v žonglovaní nohou. Na radosť producenta sa do tímu podarilo dostať aj bývalú sólistku z Lúčnice Barboru Palovičovú. Prvýkrát sa všetci spolu stretli v Jánošíkovom rodisku v Terchovej, aby pochodili po stopách slávnej legendy a posilnili si backround. V týchto dňoch sa už schádzajú na tréningoch v bratislavskej Starej tržnici, kde v máji budúceho roka uvedú Cirkus Jánošík v premiére. Medzitým individuálne cvičia na workshopoch doma aj v zahraničí.   „Ide prakticky o domáci tím, ale dohodnúť termíny je náročné, všetci sú roztrúsení od Košíc až po Berlín,“ hovorí Kelley. Režiséra Adriána Schwarzsteina sa mu podarilo stiahnuť na Slovensko z Barcelony. Pôvodom Brazílčan má s novým cirkusom dlhoročné skúsenosti, prepája ho s inými umeleckými žánrami, napríklad pre holandskú operu vytvoril nový cirkus v prepojení s operou. „Konečne máme príležitosť vytvoriť cirkusovú šou na Slovensku pre všetky typy publika,“ hovorí pre SME režisér. „Jánošíkov príbeh využívame ako možnosť vyjadriť absolútnu potrebu slobody.“ Dôkazom toho je, že tvorcovia sa pokúsia folklór postaviť tak trochu na hlavu. V predstavení bude napríklad hrať živá muzika, typickú terchovskú kapelu však nebudú tvoriť chlapi, ako to býva zvykom, ale bude čisto ženská. Autormi hudby sú Pavol Hubinák a Slavo Solovic, na kostýmoch pracuje návrhárka Dana Kleinert.   „Naša inscenácia nebude historickým exkurzom,“ hovorí producent Pavol Kelley. Tím by sa podľa jeho slov rád vyhol klišé. Jánošík pre nich nie je modlou, v konečnom dôsledku po tristo rokoch stále nevieme, kto to vlastne v skutočnosti bol.  Nebudú ho teda degradovať ani stavať piedestál. Chcú vyzdvihnúť to pozitívne v jeho túžbe po spravodlivosti, podať to s humorom cez súčasný, moderný javiskový jazyk, ktorý oslovuje aj mladé publikum. Práve taký nový cirkus umožňuje. „Aj preto bol výber účinkujúcich taký zdĺhavý. Náročné kúsky si vyžadujú veľkú dôveru v tíme. Nový cirkus musí fungovať ako jedna rodina.“


Irán sa chce v jadrovom spore s USA spoliehať na Európu

TEHERÁN. V jadrovom spore so Spojenými štátmi sa chce Irán spoliehať na európsky "odpor" voči americkému prezidentovi Donaldovi Trumpovi. „Odpor Európanov ukáže, či môže jadrová dohoda pokračovať, alebo nie," citovali iránskeho ministra zahraničia Džaváda Zarífa v nedeľu iránske médiá. Islamská republika sa chce držať dohody tak dlho, ako to budú robiť európski partneri, povedal Zaríf. Trump sa rozhodol presadzovať tvrdý kurz voči Iránu a medzinárodnú dohodu s islamskou republikou odmietol znovu potvrdiť. Kongres musí teraz do 60 dní rozhodnúť, či zrušené jadrové sankcie voči Teheránu znovu obnoví. Európski lídri, ako aj samotný Irán Trumpove výhrady odmietajú. Americký prezident ťažko vyrokovanú dohodu opakovane spochybňuje. Irán ju v roku 2015 uzavrel s USA, Ruskom, Čínou, Francúzskom, Britániou a Nemeckom. Teherán v rámci nej súhlasil s výrazným obmedzením svojho jadrového programu a prísnou medzinárodnou kontrolou výmenou za stiahnutie tvrdých medzinárodných sankcií.


Koncern Bayer čelí v USA zodpovednosti za rakovinové ochorenie

BRATISLAVA. Porota amerického súdu dospela k záveru, že jeden z najpoužívanejších herbicídov bol "podstatným faktorom" pri spôsobení karcinogénneho ochorenia obyvateľa Kalifornie. Chemický a farmaceutický koncern Bayer rozhodne odmieta tvrdenia, že na glyfosáte založený herbicíd Roundup je karcinogénny. Porota v San Franciscu však jednomyseľne rozhodla, že tento produkt prispel k vzniku ochorenia Non-Hodgkinov lymfóm u obyvateľa Kalifornie Edwina Hardemana. V ďalšej etape súdneho procesu sa bude posudzovať zodpovednosť koncernu Bayer a odškodné. V úvode stredajšieho obchodovania na burze akcie koncernu Bayer okamžite klesli, a to o takmer 12 percent na 61,62 eura za kus. Informoval o tom portál bbc.com.Nemecká spoločnosť, ktorá prevzala herbicíd Roundup v rámci akvizície americkej firmy Monsanto, uviedla, že ju úvodné rozhodnutie poroty sklamalo. "Veríme, že dôkazy v druhej etape ukážu, že správanie sa firmy Monsanto bolo primerané a firma by nemala niesť zodpovednosť za rakovinové ochorenie pána Hardemana," uviedla spoločnosť.Ide iba o druhý prípad v rámci zhruba 11 200 sporov v súvislosti s herbicídom Roundup, o ktorých majú rozhodovať súdy v USA. V auguste minulého roka iný Kalifornčan dosiahol odškodné 289 miliónov USD, keďže porota rozhodla, že Roundup spôsobil jeho rakovinové ochorenie. Neskôr sa odškodné znížilo na sumu 78 miliónov USD a prebieha odvolacie konanie. Medzinárodná agentúra pre výskum rakoviny, ktorá je súčasťou Svetovej zdravotníckej organizácie, v roku 2015 dospela k záveru, že glyfosát je "pravdepodobne pre ľudí karcinogénny". Avšak americká Agentúra na ochranu životného prostredia (EPA) trvá na tom, že je bezpečný, ak sa používa opatrne. Európsky úrad pre bezpečnosť potravín (EFSA) tiež tvrdí, že je nepravdepodobné, že glyfosát spôsobuje u ľudí rakovinu. V novembri 2017 krajiny EÚ schválili obnovenie licencie pre glyfosát.


Belgicko zaviedlo prísnejšie obmedzenia reklamy na alkohol

BRUSEL. V Belgicku od pondelka (2. 9.) platia nové a prísnejšie ustanovenia týkajúce sa reklamy na alkohol. Uviedla to televízna stanica RTBF. Nové pravidlá posilňujú zákon z roku 2005, ktorý upravuje záležitosti okolo reklamy na alkoholické nápoje. Novinkou sú tri nové obmedzenia. Pri riešení sťažností týkajúcich sa reklamy na alkohol musí byť upovedomené aj ministerstvo pre verejné zdravie. Združenie pivovarníkov, ako aj vinársky sektor budú musieť požiadať o stanovisko radu pre etickú reklamu, ak sa rozhodnú pre celonárodné audiovizuálne kampane na svoje produkty. Do tretice rada môže udeliť finančné pokuty za opakované priestupky týchto obmedzení - sankcie môžu dosiahnuť výšku až 10.000 eur. Vláda o nových ustanoveniach rokovala aj s odborníkmi z odvetví zastupujúcich výrobu alkoholických nápojov a z ich strany neboli vznesené žiadne námietky voči sprísneniu zákona, ktorý, okrem iného, zakazuje cielenú reklamu na alkoholické výrobky na neplnoleté osoby, podnecovanie nadmernej konzumácie alkoholu alebo spájanie jeho konzumácie so sociálnymi či sexuálnymi úspechmi.


Vizionár, humanista a spravodlivý človek. Ľudia, ktorí poznali Petra Vajdu, spomínajú

Zomrel Peter Vajda

Posledná rozlúčka

Profil Petra Vajdu

Riaditeľ SME o Vajdovi

Ľudia spomínajú

Stĺpček

Na Petra Vajdu spomínajú jeho partneri, zástupcovia médií i známe osobnosti.

člen Dozornej rady Petit Press, a. s. a partner Petra Vajdu Hovorím spolu s Lordom Byronom: „Bojím sa smútku vecí, ktoré sa končia.“ Boli sme s Petrom známi, potom partneri, kamaráti a nakoniec dobrí priatelia. Tlačili sme spolu káru vyše 25 rokov. Bola to úžasná jazda! Čo povedať? Len ďakujem! Teraz postupne začínajú mať pre mňa veci iný význam a hodnotu. Chýbaš mi, Peter. člen Dozornej rady Petit Press, a. s. a partner Petra Vajdu Petra som si veľmi vážil najmä za to, že sa úporne usiloval o zachovanie slobody prejavu a voľnej výmeny názorov, v čom videl jeden zo základných pilierov demokracie, ako aj nutnú podmienku na to, aby Slovensko napredovalo a bolo prosperujúcou krajinou a dobrým miestom na život pre jeho občanov. bývalý člen Dozornej rady Petit Press, a. s. a viceprezident francúzskeho vydavateľstva Gallimard/Flammarion Peter Vajda bol nádherný človek, zachovám si len pozitívne spomienky na našu spoluprácu na Slovensku. Želám všetko najlepšie a veľa síl jeho vydavateľskému tímu. (riaditeľ denníka Smena a prvý riaditeľ denníka SME) Peter Vajda zostáva v pamäti ľudí, ktorí stáli pri kolíske denníka SME začiatkom roku 1993, ako vizionár, humanista a spravodlivý človek. Usiloval sa o zachovanie slobody prejavu a voľnej výmeny názorov, v čom videl jeden zo základných pilierov demokracie, ako aj nutnú podmienku na to, aby Slovensko napredovalo a bolo prosperujúcou krajinou a dobrým miestom na život pre jeho občanov. CEO Ringier/Axel Springer Slovakia Peter Vajda bol človek, vďaka ktorého osobnej odvahe Slovensko neuviazlo mimo demokratického priestoru. Okrem toho bol aj skvelým spoločníkom a sprievodcom. Je mi ľúto, že už nikdy nebudem mať možnosť zopakovať si s ním výlet do jeho obľúbeného Bordeaux. CEO vydavateľstva Economia Odišla veľká osobnosť slovensko-českého biznisu. Poznal som Petra ako spolumajiteľa vydavateľstva Petit Press, odvážneho investora a milovníka dobrého vína. Odišiel, ako si osud prial, v našich srdciach bude naďalej s nami. Echo24 Peter Vajda bol charizmatický, úctyhodný, kultivovaný a láskavý človek. Hlboko som si ho vážil. Slovensko stratilo veľkého muža. riaditeľ N Press Peter Vajda mi pred pár rokmi povedal, že by som mal byť väčší aristokrat. Pomaly začínam chápať, čo tým myslel. Neviem, či sa mi to podarí, ale popri hodnotách slobody slova, demokracie a zodpovedného podnikania, ktoré zanechal nám všetkým, si od neho ponesiem aj tento osobný odkaz. ponovembrový minister kultúry a kamarát Peter bol nenápadný človek. Napriek tomu, že bol jedným z najvýznamnejších československých a neskôr českých a slovenských finančníkov, nepotreboval svetlá reflektorov a spoločenské výslnie. Žil v tichu svojich duchovných lások a naplno sa im venoval. bývalý minister financií Spoznali sme sa hneď po revolúcii a už vtedy bol vizionár, ktorý rozprával o investičných spoločnostiach, hoci o nich nevedel takmer nikto. Bol výnimočný tým, že nebol len skvelý biznismen, ale šlo mu aj o verejné blaho. Bol to skromný človek, ktorý sa nerád predvádzal, a bol veľmi milý k ľuďom. literárny vedec, bývalý poslanec Po ’89. roku patril k malej skupine ľudí, ktorí vedeli, čo je to trhová ekonomika. Okrem toho bol kultúrnym človekom a rozumel tomu, že súčasťou podnikania je, že človek by mal spoločnosti vrátiť časť z toho, čo v nej nadobudol. Obdivoval som na ňom to, že už vtedy vedel, že v slobodnom svete nestačí len podnikať, ale musia existovať aj slobodné médiá. predseda predstavenstva Slovnaft Peter bol človek, u ktorého zásady a činy išli ruka v ruke. Preto sa nebál vstupovať aj do ťažkých situácií, lebo jeho hodnoty mu nedovolili konať inak. Bol človekom, ktorému som všetko uveril, či hovoril o umení, o víne, alebo o veľkých otázkach života. Mal čistý, premyslený názor a vedel ho vždy interpretovať s úsmevom. Miloval život a bral život vážne. Penati Club Peter mal schopnosť nielen udávať tón, ale aj načúvať. Bol pevný ako skala, muž, ku ktorému vzhliadate napriek tomu, že svojou neokázalosťou a skromnosťou nikdy nenabádal ma obdiv. Nesmierne ľudský, všímajúci si maličkosti, láskavý. Bude nám veľmi chýbať. Tú Tvoju fľašu Pichona, si Peter, vypijeme na Tvoju pamiatku. herec Bol pevný ako skala, muž, ku ktorému vzhliadate napriek tomu, že svojou neokázalosťou a skromnosťou nikdy nenabádal ma obdiv. Pôsobil ako človek, na ktorého sa dá spoľahnúť. Vtedy bolo veľa podvodníkov a on bol na rozdiel od nich solídny. Ocenil som, keď udržal denník SME pri živote, zdalo sa mi to veľmi ušľachtilé. Myslím si, že je ho škoda, pretože takýchto serióznych a solídnych ľudí v biznise asi nie je veľa. bývalá diplomatka Bol to komunikatívny starosvetský džentlmen, ktorý pri stretnutí pobozkal ruku, čo sme my ženy oceňovali. Patril medzi málo ľudí, ktorí aj mali kapitál a zároveň pochopili, že Mečiarova cesta nie je cestou budúcnosti. Zároveň ostane po ňom fantastická zbiera obrazov. Kým si všetci kupovali autá a helikoptéry, on zbieral dobré obrazy. Partner spoločnosti Penta, menšinového spolumajiteľa vydavateľstva Petit Press Petra Vajdu som vnímal ako veľmi pracovitého človeka, ktorému nepochybne záležalo na tom, aby sa Slovensko rozvíjalo ako moderná a demokratická krajina. Petra Vajdu som zároveň poznal aj ako nekompromisného a zdatného obchodníka, ktorý vedel tvrdo presadzovať svoje obchodné záujmy. V 90-tych rokoch sme sa prvýkrát stretli pri rokovaní o predaji akcií Slovenskej poisťovne, neskôr pri záchrane a následne spoločnom predaji strategickému investorovi firmy Drôtovňa Hlohovec. Následne sa naše cesty stretli až v Petit Presse, kde sme sa síce neocitli za jedným stolom úplne dobrovoľne, no naše vzťahy a komunikáciu som vnímal ako veľmi korektnú a vecnú. Česť jeho pamiatke.


Pompeova hovorkyňa Nauertová by mohla nahradiť Haleyovú v OSN

Po odchode Nikki Haleyovej má Trumpová administratíva úlohu vymenovať nového veľvyslanca USA pri OSN.

WASHINGTON. Hovorkyňa amerického ministerstva zahraničných vecí Heather Nauertová by mohla byť náhradou za odchádzajúcu veľvyslankyňu USA pri OSN Nikki Haleyovú. Pripustil to vo štvrtok americký prezident Donald Trump, ktorý pred médiami uviedol, že o Nauertovej sa "veľmi vážne" uvažuje. Trump povedal, že jeho administratíva v tejto veci "pravdepodobne rozhodne" už na budúci týždeň, pričom si bude vyberať z "mnohých skvelých ľudí", ktorí by chceli tento post zastávať. "Je znamenitá. Je s nami už veľmi dlho," povedal podľa agentúry AP americký prezident na margo Nauertovej. Trump sa takto vyjadril na pôde Bieleho domu po tom, ako novinárom hovoril o plánoch na sprísnenie azylových pravidiel pre prisťahovalcov. Nauertovú už skôr vo štvrtok označili viaceré americké médiá vrátane staníc Fox News a CNN za Trumpovu favoritku na poste veľvyslankyne USA pri OSN. Objavili sa aj články tvrdiace, že Trump 48-ročnej hovorkyni už túto funkciu ponúkol, priblížila agentúra DPA. Nauertová sa stala hovorkyňou amerického rezortu diplomacie v apríli 2017. Predtým pracovala ako hlásateľka v televízii Fox News, kde bola ešte skôr i redaktorkou, rovnako ako aj v televízii ABC News. Na týchto pozíciách sa však nikdy nešpecializovala na zahraničnú politiku, a tak bolo jej dosadenie na funkciu hovorkyne ministerstva zahraničných vecí pomerne prekvapivé, konštatuje agentúra AP. Podľa spravodajskej stanice CNN okrem nej zvažuje Trump na post veľvyslanca USA pri OSN i tri ďalšie osoby - amerického veľvyslanca v Nemecku Richarda Grenella, ambasádorku USA vo Francúzsku Jamie McCourtovú a americkú veľvyslankyňu v Kanade Kelly Craftovú. Nikki Haleyová, vychádzajúca hviezda Republikánskej strany, začiatkom októbra nečakane oznámila, že odstupuje z postu veľvyslankyne pri OSN a poprela špekulácie, že by mohla kandidovať v ďalších prezidentských voľbách. Vo funkcii veľvyslankyne zostane do konca roka.


Drucker ako minister vnútra skončil, opozícia vidí riešenie v predčasných voľbách

Minúta po minúte

Druckerov profil

Fotogaléria

Gašpar odvolal Druckera

Odchádza kvôli korupcii

Reakcia Gašpara

Reakcie politikov

Svet píše o Druckerovi

Rozhovor s Leškom

Podcast

Zhrnutie

Tomáš Drucker nenašiel dôvod, prečo odvolať policajného prezidenta Tibora Gašpara. Skončil sám.

BRATISLAVA. Po troch týždňoch vo funkcii sa nový minister vnútra za Smer Tomáš Drucker rozhodol, že vo vláde skončí. Zaradil sa tak medzi najkratšie slúžiacich ministrov. O svojom rozhodnutí informoval v pondelok popoludní. „Nemyslím si, že je správne odvolať policajného prezidenta Tibora Gašpara. Nechcem však ešte viac polarizovať spoločnosť, a tak som sa rozhodol odstúpiť,“ povedal Drucker. V nedeľu protestovalo v Bratislave a Humennom asi 11-tisíc ľudí, ktorí žiadali okrem iného Gašparov odchod. „Druckerova demisia je dôkaz, že koalícia a premiér Peter Pellegrini (Smer) radšej obetujú ministra vnútra, ako vyvodia zodpovednosť voči Gašparovi,“ napísali v stanovisku organizátori protestov Za slušné Slovensko. Svoj odchod Drucker zdôvodnil aj tým, že sa vo funkcii necítil autenticky. Predtým viedol ministerstvo zdravotníctva. Na ministerstvo vnútra nastúpil, keď prezident Andrej Kiska odmietol vymenovať vládu Petra Pellegriniho zo Smeru, lebo ministrom vnútra sa mal stať Jozef Ráž mladší, dovtedy vedúci služobného úradu ministerstva zdravotníctva. Motorkár Ráž sa poznal s predchádzajúcim ministrom Robertom Kaliňákom, s ktorým sa po tlaku verejnosti už do vlády nepočítalo. „Prijal som túto funkciu s cieľom zlepšiť situáciu. Z pohľadu krízového riadenia sa táto vec dá riešiť,“ hovoril Drucker po stretnutí s Kiskom deň predtým, ako prezident oficiálne vymenoval novú vládu. Na ministrov odchod Gašpar odpovedal len krátkym stanoviskom cez tlačové oddelenie, že ho tento krok prekvapil. Komplexnejšie sa chce vyjadriť po „dôkladnom zvážení všetkých okolností“. Podľa zákulisných informácií by Gašpar mohol napokon odstúpiť aj sám. „Myslím si, že každý verejný činiteľ - vrátane prezidenta Policajného zboru - by mal mať cit pre realitu a vnímať spoločenské súvislosti," napísal v stanovisku predseda Mosta-Hídu Béla Bugár. Zároveň ocenil, že sa chystá zákonné odpolitizovanie polície, teda zmena výberu policajného prezidenta. Myslím si, že každý verejný činiteľ - vrátane prezidenta Policajného zboru - by mal mať cit pre realitu a vnímať spoločenské súvislosti. V pondelok sa zišla aj koaličná rada, naplánovaná ešte pred Druckerovou abdikáciou. Premiér Pellegrini odkázal, že sa vyjadrí až po stretnutí s Druckerom, prezident Andrej Kiska chce svoj názor povedať v utorok. „Je to škoda, že pán minister odchádza, pretože za pár dní rozbehol veci. Začala sa riešiť otázka nominácie policajného prezidenta, kreovanie inšpekcie, mnohé veci, ktoré sa dva roky ťahali, pustil do obehu,“ hovorí podpredseda SNS Anton Hrnko. Myslí si, že sa mohlo robiť veľa zmien, ktoré by boli na prospech polícii aj inšpekcii ministerstva vnútra. Opozícia považuje Druckerovo odstúpenie za ďalší dôkaz toho, že záujmové skupiny, ktoré stoja za Gašparom, sú silnejšie ako minister vnútra. „Drucker sa zachoval ako zbabelec, pretože si netrúfol postaviť sa nitrianskej mafii, ktorá dlhé roky ovláda políciu,“ vyhlásil líder OĽaNO Igor Matovič. Myslí si, že v Druckerovo rozhodnutie je do istej miery vypočítavé, pretože Gašpar ako policajný prezident je jedinou zárukou aj pre neho a jeho manželku. Narážal na to, že minulý týždeň vyšlo najavo, že Druckerova žena mimoriadne výhodne kúpila pri Trnave pozemky vďaka zvláštnym reštitúciám. „Je vylúčené, aby sa po Druckerovej demisii našiel v súčasnej vládnej koalícii človek, ktorý nastúpi do uvoľnenej funkcie s vôľou meniť veci k lepšiemu a prinavrátiť Policajnému zboru stratenú dôveru,“ myslí si podpredseda SaS Ľubomír Galko. Tvrdí, že jediným riešením sú predčasné voľby. „Je to alibizmus. Drucker dal prednosť zachovaniu svojho ja pred tým, aby niečo reálne urobil,“ myslí si politológ Grigorij Mesežnikov. Tvrdí, že Drucker sa stal obeťou dvoch protichodných tlakov. Na jednej strane bola podľa jeho názoru ulica, ktorá žiada Gašparov odchod, na druhej strane predseda Smeru Fico a vedenie Smeru, ktorí chcú udržať Gašpara vo funkcii. „Vyzerá to tak, že nový minister vnútra bude musieť byť niekto lojálny Smeru,“ hovorí Mesežnikov s tým, že vôbec netuší, kto by to asi mohol byť. Nájsť odvážneho človeka bez káuz je dnes podľa neho v prostredí Smeru už nemožné. „Ak by bol novým ministrom absolútny nestraník, Gašpar by zrejme padol veľmi rýchlo,“ tvrdí Mesežnikov. Politológ Pavol Baboš si nemyslí, že po Druckerovom odstúpení sa znova začne taká veľká politická kríza, aká bola pred mesiacom. Hovorí, že tento krok môže znamenať isté oslabenie protestov, na ktorých ľudia požadujú odstúpenie Tibora Gašpara aj špeciálneho prokurátora Dušana Kováčika. „Koalícia sa môže vyhovárať, že Gašpara môže odvolať nový minister, no toho môžu hľadať dlhý čas a on si môže vyžiadať znova nejaký čas na to, aby sa v rezorte zorientoval,“ myslí si Baboš. Na druhej strane hovorí, že to dáva možnosti Mostu, aby vyjednával a silnejšie zatlačil na to, kto by mal byť novým ministrom. Meno Druckerovho nástupcu sa v pondelok nikto neodvážil odhadnúť.


Aj po 40 rokoch sa Lada Niva stále predáva. Po desiatkach kusov

Ruský off-road je úspešnejší ako Mercedes-Benz triedy G.

PRAHA. V stredu uplynie štyridsať rokov, odkedy z výrobného pásu v ruskom meste Togliatti zišla prvá Lada Niva. Aj po štyridsiatich rokoch je o ňu stále záujem, český dovozca hovorí, že jej ročne predá niekoľko desiatok kusov. Súčasný oficiálny názov je Lada 4x4 alebo VAZ 2121. Ochrannú značku Niva má zaregistrovanú Chevrolet od 90. rokov, z čias spolupráce koncernov AvtoVAZ a General Motors. Niva bola najprv nedostatkovým tovarom, postupne ju však konkurencia prekonala. Napriek tomu si automobil zachoval skupinu skalných priaznivcov - lesníkov, poľovníkov, chalupárov - ktorí si jednoduchú techniku za nízku cenu 9 490 eur obľúbili. K tejto cene má najbližšie asi Dacia Duster, ktorá začína na cene 9 990 eur, respektíve 13 190 eur s pohonom všetkých kolies. "Typickým používateľom Nivy je firma, ktorá potrebuje auto hlavne do terénu. Často ide o firmy, ktoré už Nivu kedysi mali, neskôr ju vymenili za Dustera alebo pick-upy a dnes sa chcú vrátiť späť k Nivám," vysvetľuje Lukáš Vaverka zo spoločnosti CanoCar, ktorá vozidlá do Česka dováža. "Zákazníci-fyzické osoby potrebujú Nivu na prácu v lese, alebo jazdia na off-roadové expedície a chcú nové, cenovo dostupné auto," dodáva Vaverka. "Máme aj takých, ktorí si novú Nivu kupujú z nostalgie, pretože také auto už v minulosti vlastnili. Základ auta tvorí samonosná karoséria. Niva má nezávislé zavesenie kolies, stály pohon všetkých kolies, redukčnú prevodovku a uzávierku medzinápravového diferenciálu. Oproti pôvodnej Nive má aktuálna verzia viaceré zmeny. Rozsiahla modernizácia prišla v roku 1993, priniesla napríklad zväčšenie dverí kufra a nižšiu nakladaciu hranu (vďaka inému tvaru zadných svetiel), novú prístrojovú dosku alebo zväčšenie objemu motora z 1,6 na 1,7 litra v kombinácii so vstrekovaním paliva Bosch. V tom istom roku sa ponuka rozšírila aj o päťdverovú päťmiestnu verziu s karosériou predĺženou o 50 centimetrov. Zaujímavosťou je, že ročne sa stále vyrába okolo 30-tisíc kusov Nivy, tvrdí Vaverka. Niva sa tak vyrába dlhšie a je predajne úspešnejšia, ako Mercedes-Benz triedy G. Za 40 rokov sa celkovo vyrobilo asi 2,5 milióna kusov Nivy. Z toho päťdverových je asi 150-tisíc a na export mimo Ruska šlo asi pol milióna áut.


Polícia obvinila muža, ktorý mal napadnúť mladíka v Bratislave

Obvinenému hrozí trest vo výške štyroch až desiatich rokov vo väzení.

BRATISLAVA. Vyšetrovateľ Policajného zboru obvinil 28-ročného Ladislava F. z Bratislavy z ublíženia na zdraví a výtržníctva vo veci sobotňajšieho (1. 6.) napadnutia na Hurbanovom námestí v Bratislave. Polícia SR o tom informuje na sociálnej sieti. Z výsledkov vyšetrovania podľa polície vyplynulo, že mal obvinený fyzicky napadnúť 22-ročného muža, "ktorého mal kopnúť do hornej časti tela, následkom čoho spadol na zem a utrpel vážne zranenia hlavy". V prípade preukázania viny hrozí obvinenému trest odňatia slobody vo výške štyroch až desiatich rokov. Vyšetrovateľ bude pre Ladislava F. žiadať väzobné stíhanie. Fyzický útok, ktorý sa skončil tragicky, sa odohral na neďalekej Obchodnej ulici aj 26. mája 2018. Vtedy mal Juraj H. napadnúť Filipínca Henryho Acordu. Ten bol takisto kopnutý do hlavy. Na následky zranení v nemocnici neskôr zomrel. Juraj H. bol odsúdený Okresným súdom Bratislava I na trest odňatia slobody vo výške šiestich rokov. Prokuratúra sa odvolala.


Mestská polícia objavila v lesoparku 118 skládok

Hliadky polície na koňoch v minulom roku objavili najviac nelegálnych skládok nad Lamačom.

BRATISLAVA. V bratislavskom lesoparku objavili hliadky mestskej polície na koňoch v minulom roku 118 menších či väčších nelegálnych skládok. Najviac z nich bolo v lokalite nad mestskou časťou Lamač. Informovala o tom hovorkyňa Mestskej polície Bratislavy Tatiana Kurucová. V uplynulom roku na úseku bezpečnosti a plynulosti v cestnej premávke jazdecké hliadky mestskej polície zistili v lesoparku 426 priestupkov. Za tieto priestupky previnilcov môžu potrestať v blokovom konaní do výšky 50 eur. "Už niekoľko rokov v lesoparku dopravné značenie zakazuje vjazd motoristom. Mnohí zákaz nerešpektujú a snažia sa s vozidlami dostať čo najbližšie," povedal náčelník mestskej polície Ivan Lechner. Policajti sa zameriavajú aj na štvorkolkárov, ktorí si lesné cestičky v lesoparku zamieňajú podľa neho s "off-road dráhou". Špeciálny režim v lesoparku musia rešpektovať aj majitelia psov. Pes tu musí byť vždy na vôdzke. "Nie je mysliteľné, aby voľne behajúci psi v lese napádali zvieratá, alebo aj nič netušiacich ľudí," podotkol náčelník.


Na počiatku tvorivosti je odvaha. Objavte ju v sebe

Aké sú prekážky na ceste k tvorivosti a ktoré osobnosti pre vás môžu byť inšpiráciou?

Človek je tvorivá bytosť a jeho tvorivosť sa prejavuje v mnohých aspektoch života. V umení, remeslách, vede, podnikaní. U niekoho viac a u niekoho menej. Existujú ľudia, ktorí žijú priam ako stelesnenie tvorivosti a sú aj takí, ktorí svoj život len prežívajú, bez toho, aby mali pocit, že ho nejakým spôsobom tvoria. Pritom potreba tvorivého vyjadrenia je zakorenená v každom z nás a ak nie je uspokojená, prináša rôzne psychické problémy. Človek sa cíti nemohúci, akoby zablokovaný. Má pocit, že nedokáže ovládať dianie okolo seba, ale že okolnosti ovládajú jeho. Dá sa z takého stavu vyslobodiť? Ak sa opýtate tvorivých ľudí, čo ich priviedlo k ich spôsobu života, väčšina z nich odpovie, že to bola vnútorná potreba sebavyjadrenia, ktorá bola silnejšia než strach. Tlak, ktorý vznikol v ich vnútri, bol natoľko silný, že im pomohol prekonať prekážky, ktoré vedú na ceste k tvorivému vyjadreniu. Aké zvyčajne sú? V prvom rade sú to pochybnosti, či je tvorivá činnosť, ktorá nás priťahuje, pre nás tá pravá. Či sme v nej schopní uspieť, priblížiť sa k dokonalosti, alebo je to pre nás len strata času. S tým zvyčajne súvisí existenčný strach, ktorý vyplýva z potreby materiálneho zabezpečenia. Lebo, ak nie sme v tom, čo tvoríme, dostatočne úspešní a naša tvorivosť ostane len istou formou koníčka, akejsi nezárobkovej vedľajšej činnosti, veríme, že nás pripraví o drahocenný čas, ktorý sme mohli stráviť zarábaním peňazí. Takéto obavy dokáže prekonať len niekto, pre koho je samotný akt tvorivosti dôležitejší než materiálna odmena. Vyžaduje si to istú dávku idealizmu. Ak ju v sebe nemáte, nikdy nemôžete byť tvoriví. „Keď píšem novú pesničku, nikdy neviem, či z nej bude hit,“ tvrdí pesničkárka Zuzana Smatanová. Podľa rovnakého princípu tvoria aj iní skladatelia, spisovatelia, maliari, vedci... Keby sa dopredu zaťažovali tým, čo im ich výtvor prinesie alebo neprinesie, pravdepodobne by nikdy nič nevytvorili. Ďalšou formou strachu, ktorá blokuje kreativitu, je strach zo sebavyjadrenia. Každý človek, ktorý sa odhodlá niečo vytvoriť, vychádza zo svojich myšlienok a pocitov. Bez ohľadu na to, či sa odhodlá vytvoriť nový odev, koláč, alebo román. To, čo cíti a ako myslí, sa vždy nejako pretransformuje do jeho výtvoru. Samozrejme, že v našom vnútri sa odohráva všetko možné, nie sú tam len prežiarené pozitívne výjavy, ale aj rôzni démoni a tma. Niekto sa možno bojí toho, čo sa tam odohráva a ktosi iný môže mať pre zmenu strach z toho, že sa tam neodohráva nič svetoborné. Nič, čo by stálo za pozornosť. Ale len ten, kto sa dokáže pozrieť do svojho vnútra, má z čoho tvoriť. Nové, skutočne tvorivé projekty vznikajú vždy len tam. Ak nie, sú len opakovaním niečoho, čo sme sa naučili od druhých. Ďalšou prekážkou na ceste k tvorivosti býva strach z kritiky a odmietnutia. Takouto formou strachu trpia najmä ľudia, na ktorých rodičia v detstve kládli neúmerne veľké požiadavky. Pri jej prekonávaní je dobré uvedomiť si, že každý tvorivý výtvor niekto skritizuje. Je nemožné páčiť sa všetkým, nedokázali to ani najväčšie tvorivé mozgy na tejto planéte. Ľudia majú rozličný vkus a názory, nedá sa vyhovieť každému. „Keď vyjde v New York Times negatívna recenzia na moju knihu, nikto preto nezomrie,“ tvrdí spisovateľka Elizabeth Gilbertová. Vďaka tomu, že sa naučila nebrať svojich kritikov príliš vážne, dokázala si vybudovať spisovateľskú kariéru. A podobne sú na tom aj iní autori. Na internetových portáloch, ktoré sa venujú predaju kníh, nájdete protichodné ohlasy takmer na všetky diela. Je vždy len na samotnom autorovi, či sa rozhodne kritické poznámky brať do úvahy, alebo ich ignorovať. Rozlíšiť takzvanú konštruktívnu kritiku od deštruktívnej je pre väčšinu ľudí ťažké. Zvyčajne sa oplatí venovať pozornosť ohlasom, ktoré opakovane upozorňujú na tú istú chybu. Ale ani tie nemusia byť vždy objektívne. Ak sa s nimi dokážeme stotožniť a posunúť sa niekam, je zrejme dobré urobiť to. Ak nie, je lepšie nevenovať im pozornosť a tvoriť ďalej po svojom. Jedna vec je objaviť v sebe schopnosť tvoriť a druhá zdokonaľovať sa v nej a vytrvať. Niektorým ľuďom sa podarí niečo úžasné vytvoriť a potom svoje tvorivé schopnosti zablokujú. Stalo sa to napríklad americkej spisovateľke Harper Leeovej. Po mimoriadne úspešnej knihe, ktorá vyšla aj v slovenskom preklade ako Nezabíjajte vtáčika a bola ocenená Pulitzerovou cenou, už nič nenapísala. Keď sa jej novinári pýtali prečo, povedala: „Z vrcholu je už len jedna cesta.“ Až po jej smrti vyšiel rukopis Postav hliadku, ktorý vytvorila ešte pred spomínanou knihou. Nikdy svoj blok neprekonala, a to žila úctyhodných osemdesiatdeväť rokov. Podobný blok v sebe pocítil rakúsky spevák Falco, keď po veľkom úspechu singlu Der Komissar nebol schopný zložiť ďalší hit. Jeho nasledujúci album bol prepadák, až neskôr sa mu podarilo vytvoriť niekoľko ďalších úspešných skladieb. Na prekonávanie blokov tohto typu neexistuje univerzálny recept. Niektorí úspešní umelci sa ich snažili poraziť alkoholom, sexom alebo drogami. Hľadali tak cestu, ako sa vyslobodiť z obmedzenia, ktoré na nich uvalil ich úspech. Väčšina z nich skončila v slepej uličke. Buď sa z nich stali závislí asociáli alebo zomreli hroznou predčasnou smrťou. Iní sa rozhodli čeliť tejto prekážke uvoľnením ega. Neupínať sa na potrebu úspechu a hľadať útechu v prírode, meditácii alebo prechodne v nejakej inej tvorivej činnosti, ktorá by ich odpútala od tej, v ktorej zlyhávali. Niektorým to pomohlo viac, iným menej. To, čo spája všetkých tých, ktorí sa dokázali napokon vymaniť z tvorivej krízy, bola vždy len trpezlivosť. „Každý deň píšem, bez ohľadu na to, či za mnou príde, alebo nepríde múza,“ vraví spisovateľka Elizabeth Gilbertová. Presne takto postupuje aj japonský spisovateľ Haruki Murakami, ktorý už roky rokúce venuje každé dopoludnie písaniu. Bez ohľadu na to, či má, alebo nemá dobrý tvorivý deň. Kým sa stal profesionálnym spisovateľom, písal pravidelne v noci, vždy po tom, keď zavrel krčmu, v ktorej pracoval. Pre týchto ľudí bolo vždy podstatné ostať v pohybe, niekam sa posúvať, aj keby tomu mali venovať len hodinu denne. Jednoducho veria, že pohyb priťahuje to, čomu vravíme tvorivosť. A táto viera im dáva silu pokračovať v tvorbe aj v časoch, keď sa im príliš nedarí. Najväčšou odmenou je pre nich prísun energie, ktorý so sebou prináša samotný akt tvorivosti. Niektorí ľudia opisujú tento moment ako niečo výnimočné, euforické. Keď totiž venujeme pozornosť tvorivosti, dostávame sa do hlbšieho kontaktu sami so sebou, čo má napokon pozitívny dopad na našu sebaúctu, rozširuje naše možnosti a prináša novú úroveň poznania. Táto odmena prichádza vždy nezávisle od toho, v akej oblasti tvoríme, či sa tvorivou činnosťou živíme alebo je pre nás len oddychovým koníčkom. Veľké kúzlo: Autorka tejto praktickej príručky tvorivosti, Elizabeth Gilbertová, sa stala svetoznámou spisovateľkou vďaka bestselleru Jedz, modli sa a miluj, ktorý bol sfilmovaný s Juliou Robertsovou. V niekoľkých knihách čerpala inšpiráciu z lásky k mužovi, s ktorým sa napokon rozviedla a dala prednosť lesbickému vzťahu. Vo svojej tvorbe skáče z jedného žánru na druhý, nikdy nestavia na istotu a vždy sa riadi len vlastnou vnútornou potrebou sebavyjadrenia. Odvaha byť tvorivý: Tento pozoruhodný návod na tvorivosť a prekonávanie rôznych tvorivých blokov napísala Doreen Virtue, ktorá sa preslávila najmä ezoterickou literatúrou. Okrem toho je však aj skúsenou psychoterapeutkou, a práve to jej pomohlo nahliadnuť nezvyčajne hlboko do samotnej podstaty tvorivého procesu. O čom hovorím, keď vravím o behaní: Beh je pre Harukiho Murakamiho najlepšou pomôckou pri tvorbe jeho kníh. Pomáha mu lepšie sa sústrediť, udržiavať disciplínu a čistiť myšlienky. Japonský autor viacerých svetových bestsellerov vydal aj ďalšiu knihu venovanú spisovateľskej tvorbe, ktorá onedlho vyjde v českom preklade pod názvom Spisovatel jako povolání.


Skončí Rybáriková s tenisom? Už som kvázi rozhodnutá, vraví

BRATISLAVA. Má 31 rokov a možno už aj po profesionálnej tenisovej kariére. Niekdajšia svetová sedemnástka Magdaléna Rybáriková sa už pred viac ako mesiacom rozhodla ukončiť sezónu a koketuje aj s myšlienkou, že v augustovej kvalifikácii na newyorský US Open absolvovala svoj posledný súťažný duel. "Je to jedna z možností. Už som kvázi rozhodnutá, akurát si to rozhodnutie ešte nechávam pre seba. Keď príde tá chvíľa, poviem aj verejne, či idem alebo nejdem hrať. Zatiaľ sa budem venovať sama sebe," povedala Rybáriková podľa pondelkového vydania denníka Šport. Rybárikovú v tejto sezóne sužovali zranenia. "Teraz sa z nich zotavujem. Tento rok ich bolo nesmierne veľa. Z turnaja na turnaj som chodila polozranená a nepripravená. Preto som sa rozhodla, že si dám pauzu a tento rok už hrať nebudem. Potom uvidím, čo ďalej so svojou kariérou. Či budem pokračovať alebo nie. Zatiaľ mám prestávku. Bohužiaľ, moje telo je už v takom stave, že počas zápasov nevládzem. Takisto nevládzem ani trénovať, koľko treba. Proti mladým hráčkam, ktoré sú fit, sa mi hrá ťažko. Súčasný tenis je fyzicky náročný a stále viac dievčat hrá veľmi dobre. Aby ste sa udržali na určitej úrovni, potrebujete byť zdravý,“ priznala Rybáriková. Piešťanská rodáčka má za sebou dovolenku, keď tri týždne strávila u priateľa vo Švajčiarsku. "Nedávno som prišla domov. Teraz sa budem venovať povinnostiam okolo dvoch domov, ktoré mi stavajú. Začiatkom budúceho roka by práce mali finišovať. Popritom si užívam voľný čas - chodím na jogu, učím sa nemčinu a hrávam golf,“ priznala Rybáriková pre denník Šport.


Výstavba Národného futbalového štadióna pokračuje podľa plánu

Štadión má byť hotový do konca roku 2018.

BRATISLAVA. Práce na novom štadióne na bratislavskom Tehelnom poli pokračujú podľa stanoveného plánu. Po slávnostnom otvorení výstavby Národného futbalového štadióna sa na Tehelnom poli začali realizovať prvé projektové práce ako geologický prieskum, hydrogeologický prieskum a radónový prieskum. Oficiálna internetová stránka ŠK Slovan Bratislava informovala, že priebežne sa uskutočnili ďalšie práce spojené s prípravou pozemku na výstavbu štadióna. Následne sa zrealizovali prehlbovacie práce, ktoré znížili základný povrch ešte o štyridsať centimetrov. Paralelne sa pracovalo na vybudovaní hlavnej elektrickej rozvodne. "V priebehu októbra nastúpili na Tehelné pole ťažké stavebné mechanizmy. Momentálne prebieha záverečný výkop zeminy a jej odvoz. Na mieste budúceho štadióna sú zrealizované aj prvé pilotné vrty, ktoré siahajú do hĺbky šestnástich metrov. Práve pilotné vrty sú základom pre položenie samotnej stavby, ktorá by mala na Tehelnom poli vyrásť do konca roka 2018," uvádza web skslovan.com. Výstavbu Národného futbalového štadióna zabezpečí spoločnosť Strabag Pozemné a inžinierske staviteľstvo (Strabag), s. r. o., dcéra spoločnosti Strabag, s. r. o. Stavebné práce sa zaviazala uskutočniť za 49,81 mil. eur bez dane z pridanej hodnoty (59,77 mil. eur vrátane dane) do 76 týždňov, teda jeden a pol roka. Nový futbalový štadión vyrastie v areáli pôvodného štadióna ŠK Slovan Bratislava, bude mať kapacitu vyše 20-tisíc miest a kategóriu 4 podľa smernice UEFA pre infraštruktúru štadiónov. Akcionárom investora, spoločnosti NFŠ, a. s. (do konca minulého roka Národný futbalový štadión, a. s.) je ŠK Slovan Bratislava futbal, a. s. (predseda predstavenstva Ivan Kmotrík). Štát sa zaviazal dostavať a odkúpiť nekomerčnú časť štadióna. Ten by mal byť podľa investora skolaudovaný a odovzdaný štátu do konca roka 2018. Štát poskytne na výstavbu štadióna dotáciu 27,2 mil. eur a tá sa odpočíta od výslednej kúpnej ceny.


Lídri arabských štátov a EÚ sa dohodli na ďalšom summite o tri roky

ŠARM AŚ-ŠAJCH. Lídri Európskej únie a Ligy arabských štátov (LAŠ) sa budú stretávať pravidelne, budúci summit sa uskutoční v Bruseli v roku 2022. Vyhlásil to v pondelok egyptský prezident Abdal Fattáh Sísí na záver historicky prvého summitu EÚ a LAŠ v egyptskom letovisku Šarm aš-Šajch. Sísí tiež po summite bránil dodržiavanie ľudských práv vo svojej krajine a varoval európske krajiny, aby nekarhali arabský svet. "Nebudete nás poučovať o humánnosti," uviedol pred novinármi s tým, že Európania majú svoje vlastné etické normy a hodnoty. "My rešpektujeme vaše. Vy by ste mali rešpektovať naše," konštatoval. Povedal, že Európa prosperuje, pokým mnohé arabské krajiny sa snažia jednoducho predchádzať konfliktom. Za jeho výroky mu zatlieskali zástupcovia miestnych médií, uviedla agentúra AP a dodala, že lídri EÚ verejne na summite Egypt nekritizovali. Od zosadenia Muhammada Mursího, ktorý bol členom Moslimského bratstva, z postu prezidenta v roku 2013 vedú egyptské orgány proti jeho stúpencom tvrdé zásahy - zatkli a väznia tisíce ľudí a udeľujú im vysoké tresty. Hnutie Moslimské bratstvo bolo v roku 2013 úradne zakázané a neskôr označené za teroristickú organizáciu. Jeho členovia a stúpenci sú odvtedy vystavení prenasledovaniu zo strany egyptských úradov. Na summite v letovisku Šarm aš-Šajch sa zúčastnili zástupcovia takmer 50 krajín. Podujatie sprevádzali prísne bezpečnostné opatrenia.


Prokuratúra podala sťažnosť voči rozhodnutiu o únose Kováča mladšieho

Okresný súd v júni prerušil trestné konanie Ivana Lexu.

BRATISLAVA. Krajská prokuratúra v Bratislave už podala sťažnosť voči júnovému rozhodnutiu Okresného súdu v Bratislave III vo veci obžalovaného exriaditeľa SIS Ivana Lexu a spol. v kauze zavlečenia Michala Kováča mladšieho do cudziny. Prípadom prerušenia konania sa teda bude v budúcnosti zaoberať odvolací Krajský súd v Bratislave. "V tejto trestnej veci Okresný súd Bratislava III v tejto chvíli ešte nemá vykázané doručenie predmetného uznesenia od všetkých procesných strán. Súdu už bola doručená sťažnosť Krajskej prokuratúry v Bratislave proti uzneseniu Okresného súdu Bratislava III zo dňa 21. júna," uviedol v piatok hovorca Krajského súdu v Bratislave Pavol Adamčiak. Ako ďalej dodal, znamená to, že po splnení všetkých procesných podmienok bude uvedená vec predložená odvolaciemu Krajského súdu v Bratislave na rozhodnutie o sťažnosti. Trojčlenný senát Okresného súdu BA III rozhodol 21. júna na neverejnom zasadnutí o návrhu obhajoby na prerušenie trestného konania tak, že v trestnej veci obžalovaného I. L. a spol. pre trestný čin zavlečenia do cudziny trestné konanie prerušuje a predloží Súdnemu dvoru Európskej únie na rozhodnutie prejudiciálne otázky, konkretizoval v júni Adamčiak. Súd podľa hovorcu podľa príslušných paragrafov Trestného poriadku účinného do 31. decembra 2005 trestné konanie prerušil a požiadal Súdny dvor Európskej únie o rozhodnutie o predbežnej otázke, pretože považuje jeho stanovisko za nevyhnutné pre ďalší procesný postup vo veci. "Okresný súd BA III zároveň požiada Súdny dvor EÚ o prejednanie prejudiciálneho návrhu v rámci naliehavého konania, pretože ide o vec súvisiacu so zatýkacím rozkazom," dodal Adamčiak. Proces v prípade obžalovaného exriaditeľa SIS a spol. na Okresnom súde BA III nebol dlhšie vytýčený z dôvodu, že dvaja členovia senátu ako sudcovia - prísediaci po uskutočnení ich previerky Národným bezpečnostným úradom SR sa začali len na jeseň minulého roka oboznamovať s rozsiahlym spisovým materiálom. Plénum Ústavného súdu SR koncom mája 2017 potvrdilo aprílové rozhodnutie Národnej rady SR o zrušení tzv. Mečiarových amnestií z 3. marca a 7. júla 1998 a milosti exprezidenta Michala Kováča svojmu synovi z 12. decembra 1997. Za uznesenie hlasovalo 129 členov snemovne zo 144 prítomných. Právomoc zrušiť protiprávne amnestie či individuálne milosti prezidenta dala parlamentu zmena Ústavy SR.


Dubovcová so Štrbovou končia vo štvrťfinále, prehrali po dráme

Slovenské plážové volejbalistky výrazne podporili svoje ambície smerom k účasti na OH 2020 v Tokiu.

GSTAAD (ŠVAJČIARSKO) ŠTVRŤFINÁLE Nina Betschartová, Tanja Hüberliová (1-Švaj.) - Natália DUBOVCOVÁ, Andrea ŠTRBOVÁ (18-SR) 2:1 (-14, 18, 9) GSTAAD. Slovenské reprezentantky v plážovom volejbale Natália Dubovcová a Andrea Štrbová prehrali vo štvrťfinále na turnaji World Tour najvyššej kategórie Five stars (Major) vo švajčiarskom Gstaade. Nasadené osemnástky nestačili v sobotu na domáce turnajové jednotky Ninu Betschartovú a Tanju Hüberliovú 1:2. Slovenky sa s deviatym párom svetového rebríčka stretli tiež pred desiatimi dňami v šestnásťfinále MS v Hamburgu, v nemeckej metropole Švajčiarky triumfovali 16:21, 21:16, 16:14. Dubovcová a Štrbová narazia na Betschartovú a Hüberliovú aj v úvode augusta v skupine na majstrovstvách Európy v Moskve. Konečná piata pozícia je vyrovnanie doterajšieho najlepšieho výsledku Sloveniek v Gstaade, v roku 2012 rovnaké umiestnenie dosiahli Dubovcová a Dominika Nestarcová. Slovenky si za turnaj vo Švajčiarsku pripísali do rebríčkov 720 bodov, čím výrazne podporili svoje ambície smerom k účasti na OH 2020 v Tokiu. V Gstaade sa dostali medzi tri najlepšie páry z Európy spolu so Švajčiarkami a Holanďankami Keizerovou a Meppelinkovou, ktoré tiež skončili vo štvrťfinále. V nedeľňajšom semifinále nastúpia Švajčiarky proti úradujúcim vicemajsterkám sveta, Američankám Klinemanovej a Rossovej. Druhé semifinále ponúkne brazílsky súboj Marie Antonelliovej s Carol proti Ramosovej s Barbosovou. Informovala o tom oficiálna stránka Slovenskej volejbalovej federácie (SVF). (zdroj: SVF) Natália Dubovcová: "Žiaľ, malo to napokon až príliš podobný priebeh ako v Hamburgu. Proti týmto súperkám sa zle útočí, lebo blok nie je dobre vidieť.Na to som v druhej polovici zápasu nevedela nájsť kľúč a Švajčiarky sa chytili v obrane. V prvom sete bolo vidieť, že boli nervózne, že 'musia', hrať pred domácim publikom nie je jednoduché. Chceli sme vyhrať druhý set, lebo tajbrejk je vždy vabank. Súperky môžu chytiť vlnu a už sa na nej len zvezú. Žiaľ, nevyšlo to. Tento výsledok považujem za najlepší v našej spoločnej kariére, aj v porovnaní s vlaňajším bronzom z Three stars z Mersinu. Tu sú všetky top tímy, v semifinále sú vicemajsterky sveta, semifinalistky z MS a dve brazílske dvojice. Som rada, že sme získali veľa bodov a pomôže nám to pred ďalšími turnajmi." Tento výsledok považujem za najlepší v našej spoločnej kariére. Tu sú všetky top tímy, v semifinále sú vicemajsterky sveta, semifinalistky z MS a dve brazílske dvojice. Andrea Štrbová: "Chýbal kúsok, Švajčiarky si to pred domácimi divákmi zaslúžili, my im to vrátime na ME v Moskve. Škoda, že sa nám v druhom sete nedarilo na servise a neodskočili sme im, mohlo to vyzerať inak. V tajbrejku ony odskočili na tri body, blokárka sa chytila na bloku, dostali sa do eufórie a na vlnu. Atmosféra bola krásna, hrať pred toľkými divákmi som si maximálne užila. Súhlasím, že celkovo je to náš najlepší doterajší výsledok. Medaila znie pekne, ale tu to bolo rozhodne náročnejšie. S piatym miestom sme spokojné, je to nadplán. Boli by sme spokojné aj s deviatou priečkou, 'päťka' je super."


Zväz židovských obcí má veľkú obavu z rozsudku v kauze Mizíka

Poslanca Mizíka senát Najvyššieho súdu definitívne zbavil spod obžaloby za extrémistické trestné činy.

BRATISLAVA. Ústredný zväz židovských náboženských obcí (ÚZŽNO) vyjadruje vážnu obavu zo zneužitia oslobodzujúceho rozsudku poslanca Stanislava Mizíka (ĽSNS) na "ďalšie beztrestné šírenie nenávisti v spoločnosti". TASR o tom informoval Roman Gajdoš z ÚZŽNO. Sociálne siete sú podľa zväzu dobrý sluha, ale zlý pán. "Závratnou rýchlosťou sa šíria celou spoločnosťou a zjavne ich využívajú/zneužívajú i počítačoví analfabeti", uvádza sa v stanovisku. Sociálne siete podľa neho dokážu byť zbraňou propagandy a "nosičom nenávistných myšlienok, ktoré by bez ich existencie neopustili múry pohostinských zariadení". ÚZŽNO ďalej tvrdí, že kvalitné súdne rozhodnutia "by mali, okrem zohľadnenia litery zákona, odrážať i váhu sudcovskej profesie a osobnosti sudcu a niesť presvedčivý odkaz o hodnotovej orientácii spoločnosti". Poslanca za ĽSNS Stanislava Mizíka senát Najvyššieho súdu (NS) SR v utorok (9. 7.) definitívne zbavil spod obžaloby za extrémistické trestné činy. NS SR tak potvrdil minuloročný rozsudok Špecializovaného trestného súdu v Pezinku a zamietol odvolanie prokurátora Úradu špeciálnej prokuratúry.


Ruiny, hrdza, popraskané steny. Ako schátral kaštieľ v Rusovciach

Chcú ho opraviť

Ako teraz vyzerá

Ako bude vyzerať

Vizualizácia fontány

Reštaurácia

Rytierska sála

Súčasný vzhľad kaštieľa priniesla prestavba grófa Emanuela Zichy-Ferrarisa v polovici 19. storočia.

BRATISLAVA. Za svoj výzor vďačí kaštieľ v Rusovciach grófovi Emanuelovi Zichy-Ferrarisovi, ktorý ho dal na počesť svojej anglickej manželky Šarloty prestavať v rokoch 1843 – 1850 v neogotickom, tudorovskom slohu. Šľachtu a služobníctvo počas prvej svetovej vojny nahradili zdravotníci, ktorí si tam zriadili lazaret. Počas druhej svetovej vojny v roku 1944 väčšiu časť kaštieľa obsadilo nemecké komando. Po nich prišli sovietske vojská, ktoré ho v priebehu jedného týždňa vydrancovali. Po vojnách kaštieľ upadal, zrútil sa neďaleký čeľadník a stavbári tam po sebe nechali žeriavy a plechový plot.


Kalavskej reformu podporuje väčšina opozície, Smer sa ešte nerozhodol

BRATISLAVA. Smer by mal o reforme nemocníc ešte hovoriť, téma je otvorená. Povedal to poslanec Národnej rady (NR) Dušan Jarjabek (Smer). Ministerka zdravotníctva Andrea Kalavská (nominantka Smer) predložila novelu zákona o poskytovateľoch zdravotnej starostlivosti parlamentu. Sme rodina stratifikáciu napokon podľa slov jej lídra Borisa Kollára nepodporí. Reformu v pléne naopak chválila poslankyňa z SaS Jana Cigániková, podporu reforme vyjadril aj poslanec OĽaNO Marek Krajčí. "Toto je úloha pre odborníkov. Názory sú aj také aj onaké. Ministerka dostala jednu úlohu - pýtať sa čo najväčšieho počtu ľudí, ktorí sa problematikou zaoberajú, má zmapovať situáciu v krajoch, do konca schôdze má podať správu z týchto stretnutí," vysvetlil Jarjabek. Súčasne dodal, že následne sa k tomu vyjadria odborníci zo zdravotníckeho výboru. Potom sa podľa jeho slov Smer rozhodne, ako bude o reforme hlasovať. Sme rodina napokon novelu pravdepodobne nepodporí. "Aj keď nás ministerka ubezpečovala z každej strany, sú tu signály, že by za tým mohla byť zvýhodnená skupina Penta. A hlavne, takáto veľká zmena mala prísť na začiatku, nie teraz tesne pred voľbami," skonštatoval Kollár. Podľa jeho slov sa v strane obávajú aj prípadného rušenia nemocníc. Smer však podľa neho nemá morálne právo sa k tomu vyjadrovať, mali by to nechať ďalšej vláde. Cigániková vyjadrila novele podporu. Ministerstvo musí podľa nej týmto návrhom riešiť problém, ktorý mali mať na starosti poisťovne. "Poisťovne sú tie, ktoré majú zazmluvňovať poskytovateľov, tých lepších zhodnotiť, koľko výkonov urobili a ako kvalitne, mala by to byť skôr úloha poisťovní," poznamenala. "Som za stratifikáciu. Viem, že v našom klube to nie je jednoduché," vyhlásil poslanec Smer Vladimír Baláž s tým, že má pár výhrad. Podotkol, že reforma prichádza neskoro vzhľadom na voľby. Za dôležité považuje vedieť, aký vplyv bude mať po zavedení do praxe. V reforme však nevidí priestor na ovládnutie zdravotníctva Pentou. Zdôraznil, že štát by mal rozhodovať o zdravotníctve, pretože zdravie je verejný statok. Predseda zdravotníckeho výboru Štefan Zelník (SNS) vyjadril v pléne podporu pre novelu. Reformu nemocníc považuje za potrebnú. Podpredseda Sme rodina Peter Pčolinský naopak vyhlásil, že stratifikáciu nepodporí. "Nie v tomto čase, je tu príliš veľa otázok, ktoré nie sú zodpovedané," podotkol. "Most-Híd od začiatku podporuje tento návrh. Myslím si, že tento zákon potrebujeme pre zlepšenie slovenského zdravotníctva," vyhlásil predseda poslaneckého klubu Mosta-Híd Tibor Bastrnák. Upozornil však na niektoré nedostatky, tie sa však podľa neho dajú spoločnými silami v druhom čítaní odstrániť. Krajčí v diskusii povedal, že v hnutí pripravujú pozmeňujúci návrh, ktorý chcú predložiť v druhom čítaní. Návrhom chcú dosiahnuť, aby mal pacient garantovaný termín svojho zákroku. Poslanec za SNS Karol Farkašovský považuje za prioritu dovybavenie nemocníc. Súhlasí aj s potrebou vyššieho financovania zdravotníctva, obáva sa však, či zvýšenie financií prispeje aj k zlepšeniu zdravotnej starostlivosti. Poznamenal, že stratifikácia by mohla v tomto smere priniesť pozitívum. Poukázal pri tom na potrebu zlepšenia samotného vzdelávacieho systému a ukotvenia absolventov na Slovensku, aby nedochádzali do zahraničia, kde by aj bez atestácie dostali vyššie platy.


Ak mám byť černoch z geta, chcem drsný slovník

Herec Martin Kaprálik vníma slovenský dabing ako záchranu jazyka. Naše deti to vraj potrebujú.

Svoj plný barytón prepožičiava svalnáčom v podobe najväčších hereckých hviezd, prevteľuje sa od Nicolasa Cagea cez Keanu Reevesa až do Dwayna Johnsona. MARTIN KAPRÁLIK sa v hereckom prostredí pohybuje už od detstva a ako jeden z najaktívnejších hercov za mikrofónom zažil rôzne éry slovenského dabingu. Americký muzikál, v ktorom sa bude po slovensky aj spievať, však ešte nedaboval. Výnimočnú príležitosť mu teraz prináša Čarovný les, ktorý práve vzniká v slovenskom znení. Je to dobrý nápad, prespievať do slovenčiny americký muzikál? "Prečo nie? Je to výnimočná, zaujímavá práca, i keď v tejto chvíli neviem predpokladať, ako takýto tvar v slovenčine ľudia prijmú. Povedal by som, že je určený náročnejšiemu divákovi. Možno sa všetkým páčiť nebude, ale pre tých, čo rozumejú hudbe a dokážu sa napojiť, to môže byť obrovský zážitok. Je to náročné po hudobnej stránke, so svojimi partmi som sa musel veľmi trpezlivo pohrať, kým som ich postupne naspieval. Stvárňujem pekára, ktorý je zároveň rozprávačom celého príbehu." V čom to bolo náročné? "Hovorené slovo v muzikáli často plynulo prechádza do hudby a spevu. Moja postava má viac takýchto miest. Rytmicky vychádzajú slová v angličtine inak ako v slovenčine, pričom s melódiou neviete pohnúť, tá sa nedá zmeniť. Je to hudba zložitá na rytmus, melódiu aj intonáciu, jedna sekvencia sa nahráva oveľa dlhšie ako pri bežnej dabingovej slučke. Prebásnený text v preklade niekedy treba aj jemne upraviť, inak by sme si so špecifickým slovom či slabikou nevedeli poradiť." Dá sa pracovať dobre pri rýchlosti, akou sa dabing v súčasnosti vyrába? "Snažil som sa pripraviť, ako to len bolo možné, ale je fakt, že pri dabingu je na všetko veľmi málo času, hoci v tomto prípade sme nad výsledkom strávili omnoho viac hodín ako pri bežnom dabingu. Času by sa vždy zišlo viac, zároveň ho však musí byť toľko, aby to bolo dobré. V každom prípade toto bola výnimočná práca." Mali ste špeciálnu prípravu? "Neprirovnával by som ju k ničomu bežnému v dabingu. Dobre som mohol zužitkovať svoje skúsenosti z divadelného muzikálu, dôležité bolo najmä poznať noty. Hoci niektoré pasáže sa dajú naspievať aj podľa sluchu, mnohé si naopak vyžadujú notový zápis. Sú napríklad momenty, kde traja herci spievajú rytmicky úplne rôzne veci. Tam sa bez nôt nepohnete." Dabujete už od detstva. Kam sa slovenský dabing za tie roky posunul? "Technicky sa dá všetko nastaviť na vyššiu rýchlosť a aj od hercov sa vyžaduje oveľa väčšia pohotovosť. Dospelí aj detskí herci sú dnes remeselne omnoho zdatnejší. Aj moje dve deti už obe dabujú a sú v tom veľmi šikovné. V Čarovnom svete dokonca s oboma účinkujem – Martinka naspievala Červenú čiapočku a Miško chlapčenskú postavu. Teším sa z toho." Detskí herci kedysi často začínali v rozhlasovej dramatickej družine, aj vy ste medzi nich patrili? "Jasné, že ma družina pritiahla, veď do nej predo mnou chodila moja sestra. Keď som počul, ako nahrala v rozhlase rozprávku, hneď sa mi to zapáčilo a vravel som si, skúsim aj ja. Šiel som na konkurz a spolu s viacerými deťmi ma vybrali. Podmienkou bolo, že ste museli vedieť perfektne a pekne nahlas prečítať neznámy text. Potom s nami začali pomaly pracovať a keď bolo už nejaké dieťa šikovné, zapojili ho do najprv do nejakej rozhlasovej hry a postupne, podľa toho, ktoré ako dokázalo pracovať s výrazom, vybrali si jeho hlas aj do dabingu." Aj si deti zarobili? "Za mojich čias sme v rozhlasovej družine nemali žiadne honoráre. Nahrávali sme v rozhlase s tým, že peniaze, ktoré sme zarobili, išli na družinu, a potom sme za ne ako jej členovia každý rok chodili na letné trojtýždňové sústredenie. Vďaka tomu sme mohli pochodiť Tatry, Kubínsku hoľu, boli sme dokonca pri mori v Bulharsku. No keď nás neskôr vybrali do dabingu, tam už dostávalo každé dieťa svoj honorár. Neboli to žiadne hviezdne sumy, ale bolo úžasné, že ste mohli mať svoje peniaze a šetriť si. Podobne si teraz šetria aj naše deti." Ako tie peniaze vnímajú? "Dabing je najmä ich koníček, ktorý ich veľmi baví. Sú nadšené a vždy, keď niečo nadabujú, tešia sa najmä na to, ako si film pozrú ich kamaráti. Keby mali dabovať nasilu, nebolo by to ono. Nie je jednoduché nájsť deti, ktoré to dokážu robiť a majú aj výdrž. Ale o tom by vám vedela viac povedať moja sestra, ktorá už roky s nimi v rozhlasovej družine pracuje." Pred tridsiatimi rokmi sa v slovenskom dabingu rozprávalo celkom inak ako dnes, v mnohom ho predbiehal český dabing. Ako dnes vnímate zmeny v jazyku a štýle?  "Čeština bola vždy slangovejšia, ani v dávnejších časoch sa nebála priamočiarosti. Je to vec úpravy dialógov, myslím, že aj v slovenskom dabingu sa už mnoho zmenilo a používa sa čoraz živší, modernejší jazyk." Viete sa v pohode stotožniť s jazykom svojich postáv? "Vnímam to ako normálnu vec. Keď hrám postavu, pre ktorú je bežný drsný slovník, snažím sa s ňou zžiť a preberiem jej výrazové prostriedky. Vôbec sa nad tým nepozastavujem. Samozrejme, tam je najmä dôležité, aby sa film vysielal po desiatej večer, nech je jasné, že nie je vhodný pre malé deti, dokonca ani pre deti v puberte. Potom môžem povedzme ako černoch z Bronxu aj nadávať a netrápiť sa, že mám slovník nejakého univerzitného profesora." Ale divák pri niektorých filmoch aj tak stále bojuje so slabým prekladom dialógov.  "Uznávam, ak mám ako gangster hovoriť „do šľaka“ alebo „do kelu“, je to smiešne. Ale tento dabing sa vyskytuje najmä v reprízach starších dabovaných filmov spred pätnástich - dvadsiatich rokov, dnes si aj my sami herci za pomoci režisérov vieme texty jadrnejšie upraviť. Myslím si, že si na to v súčasnosti už televízie dávajú pozor. Som zástancom toho, nech si nemusíme klásť servítku pred ústa a neberieme postavám ich identitu." Pred rokmi sa herci vzbúrili, keď im znížili v dabingu honoráre. Vplýva dnes tento pokus o revolúciu na úroveň dabingu? "To je vždy problém, keď sa hovorí o peniazoch. Na jednej strane sa chce ušetriť, na druhej zarobiť, je to vec kompromisu. Isté je, že ak sa bude za dabing platiť príliš málo, budeme vysielať filmy podobne ako napríklad v Poľsku, kde jeden človek číta preklad dialógov a nedá sa to vôbec počúvať. Verím, že sa to nikdy nestane, že sa úroveň udrží a dabing budú robiť perfektní herci. Je to dôležité už pre zachovanie jazyka. Angličtiny je okolo nás prekvapivo veľa, naše deti ju už bežne ovládajú a aj filmy si môžete v televízii bežne prepnúť na originál." Niektoré dabingy trpia pátosom a príšerne prehnanou artikuláciou, počuť to najmä v trpiteľských hlasoch žien. Platí, že napríklad do lacných seriálov sa vyberajú horší dabéri?  "Najlepšiu školu vám dá prax pri mikrofóne. Začína sa od jednoduchších vecí, nie je to tak, že dostanete hneď náročnú postavu. Keď dabujete, snažíte sa svoju postavu stvárniť takú, aká je v origináli. Môžete ju síce hlasovo trochu tvarovať, no len čo je v obraze, kde jej vidno žily na krku, keď rumázga, musíte sa jej úplne prispôsobiť. Pátos je väčšinou vecou pôvodného diela. A to, či sa vám dabéri páčia, je aj vec vkusu, každý má svojich obľúbených a neobľúbených hercov a ich hlasy buď znesie, alebo nie." Chcem, aby divákovi hlas sedel tak, že nad ním nebude rozmýšľať. Dabovali ste mnohých veľkých hercov. V čej koži sa cítite najprirodzenejšie?  "Snažím sa priblížiť rovnako blízko ku každému, ktorého dabujem. Chcem, aby divákovi hlas k nemu sedel tak vierohodne, že nad ním ani nebude rozmýšľať. Dabing je dobrý, keď vás neruší. Ale inak, filmoví velikáni sa mi vždy dabujú veľmi dobre. Mojimi obľúbenými sú Keanu Reeves alebo aj Hugh Jackman, Nicolas Cage, Vin Diesel a, samozrejme, Dwayne Johnson. I keď zďaleka nevyzerám ako on, zo žartu vždy hovorím, že ma do jeho postavy obsadzujú určite podľa výzoru. V každom prípade, keď sa doňho hlasovo opriem, tak ho zvládnem." S čím sa zvyčajne najčastejšie trápite? "Už v momentoch, keď má postava napríklad o tri slová viac ako v origináli a nemôžete ani jedno z nich škrtnúť. Musíte kadenciu reči prispôsobiť omnoho rýchlejšie a máte problém, aby ste to napasovali do času, v ktorom postava na obraze otvára ústa. Vtedy sa to snažíme s režisérom upraviť a vymyslieť tak, že začneme hovoriť ešte skôr, kým herca ukážu na obraze, aby sme stihli jeho repliku dopovedať načas. Skúšame, či to vychádza, či nevychádza, hráme sa s tým. Okrem toho, je rozdiel nadabovať dvoch ľudí, čo sedia na lavičke, rozprávajú sa, počúvajú sa navzájom a neskáču si do reči, ako keď robíte šialený dialóg siedmich ľudí, ktorí sa prekrikujú a neviete odčítať, ktorý kedy nastupuje. Je to technicky ťažké utrafiť." Ako vtedy postupujete? "V prípade muzikálu, ktorý sme teraz vyrábali, si každý svoj part nahovoril a naspieval sám a zvukári hlasy namixovali. Pri bežných filmových dialógoch robievame dvaja - traja dabéri v štúdiu naraz. To je najlepšie, vtedy sa navzájom počúvame a môžeme na seba reagovať. Keby nás však bolo viac, už to môže byť komplikovanejšie, zvukár by nemohol prípadný omeškaný nástup herca korigovať, lebo by posunul naraz všetky hlasy." Stalo sa vám, že ste nejakú postavu v dabingu odmietli? "Hrám všetky, kladné aj záporné. Čiže mi neprekáža, ak ma nejaký známy stretne a povie mi, počul som ťa hrať zabijaka, ty si teda dobrá sviňa. Naopak, také niečo beriem ako najväčší kompliment." Ocitli ste sa v hereckom fachu podobne ako viacerí z vašej rodiny, účinkujete v divadle, v televízii, vo filme. Vnímali ste rodinu ako konkurenčné prostredie? "Naša herecká rodina ja naozaj rozvetvená - otec Dušan Kaprálik, sestra Zuzana, brat Ondrej, moja žena Miška, teraz už aj obe naše deti, potom je tu rodina zo strany deda Ela Romančíka a strýka Ivana. Je nás ako hadov, ale ja sa z toho teším, vyrastal som v tejto rodine a vnímam herecké prostredie úplne prirodzene. Už ako deti sme so sestrou často chodili do divadla. Vôbec nie za trest, ani preto, že by nás nemali kam dať, naopak, dožadovali sme sa toho, lebo sme vždy radi k herectvu pričuchávali. Ako rodinka sa navzájom podporujeme a sú pre nás vzácne chvíle, keď sa pri nejakom projekte niekedy aj traja - štyria stretneme. Aj sa porozprávame, aj si vieme poradiť, vieme, s čím bojujeme, z čoho sme zrútení, čo nás poteší." Ako to vplýva na súdržnosť v rodine? "Zdá sa mi, že v dobrom. Máme pre seba pochopenie. Keď chodím domov počas generálkového týždňa, moja žena vidí, že mám divadla plnú hlavu, presne vie, čo to znamená, lebo to aj sama zažíva, a tak ma netrápi otázkami, prečo sa teraz menej rozprávame a čo vlastne riešim. Vie, že ma musí tých pár dní nechať. Pre ľudí, čo nevedia, v akých stavoch sa herec počas študovania postavy nachádza, to môže byť často nepredstaviteľná vec." Nehrozí pri takej tolerancii, že prestanete byť k sebe úprimní?  "Máme v rodine aj medzi známymi mnoho ľudí, ktorí sa divadlu nevenujú. Napríklad väčšina mojich dobrých kamarátov je úplne mimo brandže, má kontakt s iným svetom a na moju prácu vie reagovať úplne spontánne. Keď ich zavolám do divadla, hneď na rovinu mi povedia, či sa im to páčilo, či nie a nemusia brať na mňa žiadny ohľad. Niektorí známi sa ma zase občas opýtajú, čo je na tom dabingu najťažšie. Poviem to aj vám – najviac z toho bolia nohy. Niektoré postavy a filmy si skutočne vyžadujú stáť osem hodín na jednom mieste. Skúste to." Pochádza z Bratislavy, z rozvetvenej hereckej rodiny Kaprálikovcov. V dvanástich rokoch začal pôsobiť v dramatickej rozhlasovej družine. Od roku 2010 je stálym členom bratislavského súboru divadla Nová scéna, účinkuje v inscenáciách Aj muži majú svoje dni, Pi čaj, miláčik, Boyband, Pokrvní brata, Iago a ďalších. Tridsať rokov pracje v dabingu. V DPOH naštudoval niekoľko inscenácií, okrem toho účinkuje aj v divadle Malá scéna STU (Komplic, Poslovia, Revízor a ďalšie). Má dve deti, Michala (13) a Martinku (11). Účinkoval v seriáloch Čert nikdy nespí, V mene zákona, Panelák, Horná Dolná.


Vzdušné sily si opäť precvičia bojové streľby v Poľsku

Pre príslušníkov sú bojové streľby najdôležitejšou formou výcviku.

BRATISLAVA. Vojenskí piloti zo Sliača a príslušníci Protilietadlovej raketovej brigády z Nitry si precvičia bojové streľby v Poľsku. Po minuloročnej prestávke sa opäť pripravujú na taktické cvičenie BALT 2017 v Poľsku. TASR informovala hovorkyňa ministerstva obrany Danka Capáková. "V rámci cvičenia, ktoré sa uskutoční v máji vo výcvikovom priestore Ustka, by si mali precvičiť napadnutie a zničenie cieľa nad Baltickým morom. Piloti lietadiel MiG-29 z Taktického krídla generálmajora Otta Smika Sliač majú bojové streľby naplánované v prvej časti cvičenia pod názvom STRELA I a v druhej časti STRELA II by ich mala vystriedať nitrianska obsluha protilietadlového raketového kompletu 2K12 KUB. Tento typ cvičenia si vyžaduje náročnú prípravu a dôsledné plánovanie aj priamo na mieste ešte pred jeho začiatkom," uviedla Capáková. Pre príslušníkov Vzdušných síl Ozbrojených síl SR sú bojové streľby podľa jej slov najdôležitejšou formou výcviku. "Zlepšujú si svoje zručnosti i pripravenosť, a zároveň sa preveruje zladenosť jednotiek a systémov. Spolupráca aliančných spojencov v tejto oblasti je pre Slovensko dôležitá aj v rámci integrovaného systému protivzdušnej obrany NATINAMDS," doplnila Capáková.


Moravciam ušla výhra v nadstavenom čase, Trnava doma prehrala so Senicou

Premier League

Bundesliga

Serie A

La Liga

Ligue 1

Fortuna liga (1-6)

Fortuna liga (7-12)

NITRA. Futbalisti FC Nitra remizovali v sobotňajšom zápase 5. kola o záchranu doma s FC ViOn Zlaté Moravce-Vráble 2:2. Zlaté Moravce mali výborný vstup do zápasu, keď sa im už v prvej minúte poradilo skórovať. Strelou pod brvno sa presadil Ďubek. V nasledujúcich minútach však tempo hry upadlo a šance sa rodili len sporadicky. Nitra si vypracovala gólovú až po polhodine hry a dokázala ju zužitkovať. Po centri Chovanca sa presadil Bilovský. Vyrovnaný stav však do polčasu nevydržal. V 44. minúte poslal hostí opäť do vedenia Ľupták - 1:2. Nitrania spravili hneď po prestávke dve zmeny v zostave, keď na ihrisko vybehli čerství Kóňa a Sokovič. V 62. minúte mohli inkasovať tretí gól, no Švec trafil len do tyče. Na druhej strane zazvonilo po rohovom kope brvno Chovanovej bránky. Zlaté Moravce v záverečných minútach statočne bránili tesný náskok, no nakoniec sa museli uspokojiť s bodom. V piatej minúte nadstaveného času vyrovnal na 2:2 Farkaš. Futbalisti FK Železiarne Podbrezová remizovali s AS Trenčín 0:0. V prvom polčase mala Podbrezová herne navrch, viac sa tlačila pred bránku súpera, ale strely Hlohovského, ani hlavičky Wiezika či Bartoša výrazné nebezpečenstvo pre brankára Chudého neznamenali. Poriadne ho preveril až po priamom kope Hlohovského hlavou Paraj v 30. minúte. Trenčania sporadicky útočili. Vantruba medzi žrďami mal vážnejšiu prácu iba po tvrdej strele Slávika z mierneho uhla v 35. minúte. Polčas sa teda skončil bez gólov. V druhom dejstve sa obraz hry príliš nezmenil. Hostia sa trošku osmelili, väčšie závary spôsoboval hlavne Bukari a striedajúcemu Umehovi chýbali centimetre, aby lepšie zakončil. Podbrezovčania pohrozili prienikom Leška, pri ktorom dobre zapracovala trenčianska defenzíva a po rohu z hlavičky Wiezika lopta putovala nad brvno. Veľmi nebezpečné boli potom brejky AS a strely Bukariho. Pri prvej parádne zakročil Vantruba a pri druhej lopta od hlavy Bartoša skončila tesne nad hornou žrďou. Domáci suverénne zvíťazili na rohové kopy, ale na góly nevyhral nik. Futbalisti FK Senica zvíťazili na pôde Spartaka Trnava tesne 1:0. Prvý polčas futbalovo lepšie vyznel pre Senicu, ktorá mala v jeho priebehu viac z hry a viackrát ohrozila domácu bránu. Už v 3. minúte vystrelil Boleka Tešija. V 6. minúte odvrátil senickú koncovku z bránkovej čiary Janečka. V 11. minúte vystreli z priameho kopu tesne nad bránu Silvejra. Domáci mali za celý polčas len jednu dobrú príležitosť, keď v 16. minúte unikol po pravej strane Pekár a centrovanú loptu zakončil Yilmaz strelou vedľa brány. Ďalších 20 minút sa hral medzišestnástkový futbal, už so spomínanou väčšou hernou istotou Senice. V 36. minúte prízemný center Asmaha pokryl pozorný Bolek. V druhom polčase mala lepší nástup Trnava, ktorej patrila úvodná 5-minútovka. No potom sa obraz hry nakrátko vrátil do územnej prevahy Senice, ale bez ohrozenia Boleka. V 62. minúte sa po dobrej kombinácii domácich dostal k zakončeniu v 16-ke Yilmaz, no vystrelil vedľa. Potom mali domáci výhodu priameho kopu a Grendelovu loptu vyrazil Taborda na roh. V 79. minúte po priamom kope Mendesa prekonal striedajúci Deretti hlavou Boleka a tým rozhodol o senickom víťazstve v Trnave. V 84. minúte hlavičkoval vedľa Markoski a v poslednej minúte udelil hlavný rozhodca Glova hosťujúcemu Klapanovi a domácemu Grendelovi žlté karty. Pre trnavského kapitána bola už druhá a paradoxne na nosidlách opustil ihrisko aj s červenou kartou. Fortuna liga 2018/2019 - 5. kolo skupiny o záchranu - 20. apríl: Góly: 34. Bilovský, 90.+ Fábry - 1. Ďubek, 44. Ľupták. Rozhodovali: Očenáš - Ádám, Hrmo, ŽK: Machovec, Farkaš - Ľupták, Brašeň, Chovan, 804 divákov Nitra: Šípoš - Chovanec, Niba, Farkaš, Charizopulos (73. Vestenický) - Machovec, Šimončič (48. Kóňa) - Chobot (46. Soković), Bilovský, Kuník - Fábry Zlaté Moravce:Vráble: Chovan - Brašeň, Asanović, Kwin Kwin, Čögley - Válovčan (89. Práznovský), Ľupták, Grozdanovski (82. Karlík), Švec (66. Orávik) - Dočekal, Ďubek Rozhodovali: Sedlák - Ferenc, Bednár. ŽK: Obročník - Yem, Lamine, Čatakovič, 854 divákov Podbrezová: Vantruba - Obročník, Bartoš, Oravec, Kiwior - Špyrka, Paraj - Pavúk (46. Breznaník), Hlohovský (85. Halgoš), Leško - Więzik Trenčín: Chudý - Slávik, Šulek, Skovajsa, Yem - Lamine (46. Umeh), van Arnhem, Čataković (62. Corryn) - Bukari, Paur (71. Sleegers), Roguljić. Vladimír Veselý, tréner Podbrezovej: "Keď nedáme gól, nemôžeme vyhrať. Trošku sme dnes zjednodušili hru i z hľadiska typológie hráčov na ihrisku. Chceli sme sa rýchlejšie dostať na polovicu súpera i takými dlhými loptami za obranu, prekvapiť nimi Trenčín. Mali sme tam nejaké príležitosti, či už po štandardkách alebo práve z dlhých lôpt, no bohužiaľ nepresadili sme sa. V druhom polčase to bol zápas hore - dole, ale znovu sme si vytvorili príležitosti, bohužiaľ nedotiahli sme ich do úspešného zakončenia. Naopak, súper mal veľkú kvalitu v krídelných priestoroch, našťastie však nedal gól. Berieme teda bod. Ako sme mohli vyhrať, tak sme mohli aj prehrať." Matthias Kohler, tréner Trenčína: "Úvodných tridsať minút zápasu bolo z našej strany nevydarených. Ťažko sme sa dostávali do zápasu. Tu musím byť na hráčov kritický. Až v závere polčasu sme začali predvádzať hru, na ktorú sme sa pripravili. Druhá polovica stretnutia bola pozitívnejšia. Dostali sme sa do brejkových situácii, vedeli sme preniesť hru. Vyšli nám aj situácie jeden na jedného, no niektoré momenty sme mali riešiť rozumnejšie. Ak by sme boli šikovnejší, mohli sme duel rozhodnúť. Situáciu máme z pozície tabuľky stále vo svojich rukách, tento zápas si rozanalyzujeme. Chceme sa odraziť od pozitív z druhého polčasu." Gól: 79. Deretti. Rozhodovali: Glova - Tomčík, Borsányi, ŽK: Grendel - Ramírez, Dubois, Asmah, Krč, Klapan, ČK: 90. Grendel po druhej ŽK, 1857 divákov Trnava: Bolek - Hing-Glover, Abena, Janečka, Lovat - Sloboda - Markoski, Grendel, Pekár (59. Rada), Čonka (81. Ashiru) - Yilmaz (87. Tavarez) Senica: Taborda - Silvejra, Dias, Krč - Klapan, Mendes - Dubois, Tešija (72. Petshi), Asmah (66. Deretti) - Castaňeda (80. Atkinson), Ramirez Michal Ščasný, tréner Trnavy: "Môžem len súhlasiť s trénerom Senice, že to bol zápas dvoch rozdielnych polčasov. Prvý sme neuveriteľne prespali a neboli sme koncentrovaní. Na ihrisku sme neodovzdali maximum. Senica bola lepšia, nebezpečnejšia a mala tam niekoľko príležitostí. Do druhého polčasu sme vstúpili lepšie pohybovo aj kombinačne. Boli tam náznaky šancí, hlavne Yilmazova po narážačke a nevyužitá príležitosť Lovata, ktorú mal riešiť nie strelou, ale prihrávkou. Bohužiaľ, rozhodla jedna štandardka a myslím, že hostia chceli viac vyhrať. My sme si za prvý polčas víťazstvo nezaslúžili." Ricardo Chéu, tréner Senice: "Dnes sme hrali proti silnému tímu, bol to pre nás ťažký zápas, rovnako aj pre Trnavu, pretože sme spolu hrali cez týždeň v pohári. Vedeli sme, že to bude zápas o jednom góle, o jednej chybe. Skórovali sme zo štandardky. Prvý polčas sme boli 30 minút lepší, Trnava bola lepšia do konca polčasu. V druhom hrala Trnava výborne, prinútila nás viac behať. Chceli sme hrať viac v prechodovej fáze, pretože na to máme typy hráčov. Dnes sa nám to podarilo, dali sme gól a je to pre nás veľmi dôležité víťazstvo, je to štvrtý zápas v sérii bez prehry a tretie víťazstvo za sebou. Trnave chcem zaželať úspech vo finále pohára."


Zomrela dlhoročná šéfredaktorka Revue svetovej literatúry

Jarmila Samcová zasvätila život prekladu

V nedeľu večer vo veku 78 rokov zomrela dlhoročná šéfredaktorka Revue svetovej literatúry a prekladateľka Jarmila Samcová. Preložila diela mnohých svetových autorov, medzi nimi Raymonda Chandlera, Josepha Hellera, Iris Murdochovú, Eda McBaina a mnohých ďalších. Je autorkou prekladov kultových knáh ako Curwoodovho Kráľa sivých medveďov či Knihy Džunglí Rudyarda Kiplinga. Narodila sa 15. septembra 1939 v Bratislave, vyštudovala slovenčinu a angličtinu. Dlhé roky pôsobila v Nakladateľstve Pravda, okrem iného aj v redakcii beletrie. Po páde režimu a zániku nakladateľstva v roku 1991 bola istý čas na voľnej nohe, neskôr vo vydavateľstve Tatran a Slovenský spisovateľ. Od roku l992 do roku 1997 bola predsedníčkou Slovenskej spoločnosti prekladateľov umeleckej literatúry. V roku 1995 nastúpila na post šéfredaktorky Revue svetovej literatúry, ktorú obnovila, keď sa vydavateľstvo Slovenský spisovateľ vzdalo jej vydávania. Prekladá z angličtiny, srbčiny a chorvátčiny. Je držiteľkou prémie Literárneho fondu za preklad románu Oskara Daviča Báseň za rok 1980 či Ceny Jána Hollého za preklad románu Milorada Pavića Chazarský slovník za rok 1987. Spolupracovala so Slovenským rozhlasom, bola dlhoročnou členkou výboru sekcie pre umelecký preklad pri Literárnom fonde a prípravného výboru Letnej školy prekladu.


Aj konflikty potrebujú pravidlá. Viete sa správne pohádať?

V živote sa sporom nevyhne zrejme nikto. Ale len málokedy ich riešime konštruktívne.

Niektorí hádky a konflikty z duše nenávidia a snažia sa im vyhýbať ako čert krížu, iní sa dokážu poškriepiť za každú drobnosť. Ak aj väčšinou hádky odsudzujeme a považujeme ich za konfliktný, teda nesprávny spôsob riešenia problémov, nie vždy platí, že sú neprospešné. Je zdravé hádať sa? „Ako sa to vezme. Hádať sa za všetko nie je zdravé. Keď je však konflikt dlhodobejšie neriešený a spôsobuje problémy vo vzťahu, tak je dobré ho otvoriť,“ uvádza do problematiky psychologička Jaroslava Gajdošová. Na mysli má pritom konštruktívnu, nie deštruktívnu hádku. Iba málokto však v praxi skutočne ovláda jej princípy. „Pri konštruktívnej hádke ventiluje človek emócie tak, že vedome neublíži tomu, s kým sa háda a sleduje cieľ hádky – výmenu informácií, dohodu, kompromis, nápravu. Pri deštruktívnej hádke ide o víťazstvo. Pokoriť a ponížiť toho druhého, vyhrať za každú cenu. Jemu sa na chvíľku uľaví, ale uškodí tomu druhému, ktorý sa, naopak, dostane do napätia,“ vysvetľuje Gajdošová. Takto sa potom človek dostáva do kolobehu, keďže sa z poníženého postavenia chce dostať napríklad prostredníctvom pomsty či ďalšej hádky. Ak chcete vedieť zvládať konflikty správnym spôsobom a s pozitívnym výsledkom, mali by ste sa držať niekoľkých zásad. Možno to bude znieť zvláštne, no psychologička radí, že na hádke, respektíve riešení sporu sa treba najprv vopred dohodnúť a musia s ňou súhlasiť obidve strany. Treba poznať tému, čas a miesto. „Nemali by tam byť svedkovia a malo by to byť medzi štyrmi očami, aby si naozaj všetko mohli úprimne povedať. Keď už k tomu celému dôjde, platí zásada, že nie je cieľom poraziť toho druhého. Cieľom je vyjadriť, čo mu prekáža, popritom sa emócie odventilujú už len tým, že sa problém pomenúva,“ hovorí Jaroslava Gajdošová. Čím skôr dôjde po kritickej udalosti k otvoreniu problému, tým lepšie. Podľa psychologičky sa tak v človeku nenazbierajú negatívne emócie. Dôležité je tiež nechať si v rámci hádky dostatok vzájomného priestoru, aby mal každý možnosť vyjadriť svoj názor. „Keď jeden rozpráva, druhý mlčí, to je zásada. Neukazuje si na čelo, neodchádza, aktívne ho počúva. Každý hovorí za seba, neinterpretuje za druhého, nevkladá mu do úst, čo nepovedal,“ radí odborníčka. Podstatné je tiež zachovať princípy „fair-play“. „Rozvášnený hádajúci by nemal používať údery pod pás, ktoré povedú k tomu, že ten druhý ostane v defenzíve a bude v nevýhode. To sú napríklad poznámky týkajúce sa vzhľadu, vzdelania, spoločenského postavenia rodiny, vecí, ktoré toho druhého mrzia alebo sa za ne hanbí.“ Znamená to tiež neútočiť na rodinu, kamarátov a blízkych ľudí, ktorých má ten druhý rád, nevyťahovať staré problémy z minulosti a v žiadnom prípade nepoužívať vulgarizmy či fyzickú silu. Pri ideálnej forme hádky by tiež nemalo k riešeniu sporu dochádzať vtedy, keď sú emócie príliš prepiate. Ak ide v konečnom dôsledku o obojstranne prijateľné rozhodnutie, po ktorom sa strany zblížia, len vtedy možno povedať, že bola hádka konštruktívna a prospešná. Hádka vzniká vtedy, ak je minimálne na dvoch stranách nezhoda v názore. Mnohí z nás si však myslia, že riešiť treba všetko. Jaroslava Gajdošová s týmto názorom nesúhlasí. „Nie každá nezhoda sa musí riešiť hádkou. K nej veľmi často dochádza najmä v partnerských vzťahoch vplyvom presvedčenia, že problém je povinné riešiť. To je mýtus rovnako ako to, že problém vyriešime len vtedy, keď nájdeme vinníka a partneri zúžia možnosti na čiernobiele videnie, buď ja alebo ty. To, že jeden musí vyhrať, je nezdravý postoj. S partnerkou alebo partnerom sa nemá súťažiť.“ Takéto názory si človek osvojuje výchovou, spoločenskými vplyvmi, ale aj genetickou dispozíciou bojovať. Konflikt je síce podľa odborníčky zákonitý, no ak strany prídu na to, že ho treba riešiť, namiesto hádky niekedy stačí iba obyčajná výmena informácií bez vypätých emócií. Zaujímavé je pozrieť sa na konflikt aj z pohľadu nášho podvedomia, respektíve nevedomia. Tieto procesy majú na hádkach a na ich priebehu veľký podiel. "Ľudia hľadajú príčiny v tom, čo aktuálne vidia a to môže byť iba spúšťač a nie pravá príčina konfliktu. Je to niečo neuvedomené, a preto je dobré pri opakovaných hádkach viesť rozhovor aj o tom, čo ten druhý potrebuje,“ odporúča Gajdošová. Jednoduchým príkladom môže byť trebárs manželovo rozhádzané oblečenie po izbe, ktoré jeho partnerku dlhodobo rozčuľuje. V konečnom dôsledku však nemusí byť primárnym problémom samotné neporiadne správanie manžela, ale manželkin pocit, že si on neváži jej starostlivosť a poriadkumilovnosť, prípadne rozhádzané veci narúšajú jej estetické cítenie. Odborníčka tak pri problémoch a konfliktoch niekedy odporúča zájsť aj hlbšie a zistiť, aká potreba sa za nimi skrýva.


V parlamente opäť začali konania voči poslancovi Smeru, pokutu vraj zaplatí

BRATISLAVA. Výbor Národnej rady SR pre nezlučiteľnosť funkcií opäť začal konania voči poslancovi Smeru Stanislavovi Kubánkovi pre jeho nepozastavenú živnosť a konateľstvo v spoločnosti Kolkáreň. Tentoraz konaní nie je deväť ako pôvodne, ale dve. Kým pri pôvodných deviatich, ktoré vo výbore neprešli, hrozili Kubánkovi pokuty spolu vo výške 108.000 eur, pri nových dvoch z dielne koalície by to malo byť spolu 24.000 eur. Výbor ešte nerozhodol, urobí tak vo štvrtok ráno. Kubánek dnes opäť priznal, že pochybil a je pripravený niesť následky. Kubánek nemal vo viacerých rokoch pozastavenú živnosť, navyše bol aj konateľom obchodnej spoločnosti. Svoj prehrešok zistil sám pri kontrole administratívnych náležitostí spojených s jeho pôsobením v Národnej rade. Sám o tom informoval výbor. "Je to moja chyba. Pochybil som a musím za to niesť zodpovednosť," povedal Kubánek, ktorý je pripravený prípadnú pokutu zaplatiť. Dodal, že ide o prvé jeho porušenie ústavného zákona. Veci si podľa vlastných slov dal už do poriadku. "Všetkého som sa vzdal. Konateľstvo mi padlo a čo sa týka mojej firmy, mám to zrušené," poznamenal. Je si vedomý toho, že ak ho výbor pokutuje a následne by porušil ústavný zákon opäť, hrozila by mu strata mandátu. Vyhlásil, že v takom prípade by nečakal na rozdiel od lídra OĽaNO-NOVA Igora Matovič, ale odišiel by z parlamentu sám. Nové dve konania dnes navrhol Jozef Burian zo Smeru, podľa ktorého Kubánek zákon porušil a má dostať pokutu. S pôvodnými pokutami, ktoré spolu prekračovali stotisícovú sumu, nesúhlasil. Odvolával sa na rozhodnutie Ústavného súdu SR. Podľa Buriana hovorí, že sa nemajú tieto porušenia rozdeľovať podľa rokov. Burian zároveň odmietol kritiku opozície, ktorá hovorí o dvojakom metri pri Matovičovi a Kubánkovi. Pripomenul, že Matovičovi hrozí strata mandátu preto, že už raz ho výbor pokutoval a on napriek tomu porušil zákon opäť a dokonca v tej istej veci. Kubánka ešte výbor nepokutoval, takže nejde o opakovanú sankciu a ani nemá prečo hroziť strata mandátu. Výbor dnes začal aj konanie voči lídrovi hnutia Sme rodina Borisovi Kollárovi. Dôvodom je, že mal byť štatutárom firmy v čase, keď už bol poslancom NR SR. Kollár sa má výboru vyjadriť. Pokutu však zrejme nedostane. Zákonné povinnosti si mal totiž splniť. "V danej lehote vykonal právne kroky vedúce k zrušeniu jeho pozície štatutára," povedal predseda výboru Martin Poliačik (SaS) s tým, že toto bude Kollár výboru dokladovať.


Polícia vypočula ďalších podozrivých v kauze streľby v Utrechte

HAAG. Holandská polícia a prokuratúra vypočúvajú dve podozrivé osoby s cieľom zistiť, či pondelková streľba v električke v Utrechte bola teroristickým činom. Informovala o tom v stredu agentúra AP. Hovorca polície Joost Lanshage uviedol, že v utorok zatkli v Utrechte 40-ročného muža a prepustili iných dvoch mužov, ktorých predtým zadržali. Tridsaťsedemročný Gökmen Tanis, ktorý je podozrivý zo streľby, zostáva vo väzbe. AP pripomína, že rodený Turek zastrelil v električke dvoch mužov a jednu ženu a vážne zranil troch ďalších ľudí. Holandská prokuratúra v utorok uviedla, že povaha útoku a list nájdený v únikovom aute podozrivého páchateľa jej dávajú dôvody na to, aby uvažovala aj o terorizme ako motíve činu. Prokuratúra konštatovala, že doterajšie vyšetrovanie nepreukázalo nijaký vzťah medzi hlavným podozrivým a obeťami streľby. Dodala však, že nevylučuje ani iné prípadné motívy. Holandské justičné orgány zverejnili na stránke www.rechtspraak.nl podrobnosti o záznamoch v registri trestov hlavného podozrivého zo streľby v Utrechte. Vyplýva z nich, že Tanis bol obvinený v roku 2017 zo znásilnenia. V tomto prípade bol vo väzení od augusta do septembra 2017 a potom znova od 4. januára tohto roka, pretože odmietal spolupracovať s úradmi pri vyšetrovaní kauzy. Prepustili ho 1. marca po prísľube, že bude spolupracovať.


Trump chcel na hranici údajne strieľať na migrantov, aby ich spomalil

Trump chcel údajne, aby na hraniciach s Mexikom bol postavený plot s vodnou priekopou.

WASHINGTON. Americký prezident Donald Trump údajne navrhol strieľať migrantom do nôh, aby ich "spomalil" po prekonaní bariéry na hraniciach s Mexikom, hoci mu bolo povedané, že by to bolo nezákonné. Informovala o tom v stredu stanica CNN s odvolaním sa na knihu, ktorú napísala dvojica novinárov denníka The New York Times. Prezident mal tento návrh predniesť na stretnutiach v Oválnej pracovni v marci 2019, keď zároveň pohrozil, že uzavrie hranice USA s Mexikom. Trump podľa knihy takisto chcel, aby na hraniciach s Mexikom bol postavený plot s vodnou priekopou s hadmi a aligátormi News. Na vrchu elektrického plota mali byť aj hroty, ktoré by dokázali prepichnúť ľudskú kožu. Knihu s názvom Border Wars: Inside Trump's Assault on Immigration napísali novinári denníka The New York Times Michael Shear a Julie Hirschfeldová Davisová na základe rozhovorov s viac ako desiatkou predstaviteľov Bieleho domu a americkej vlády. Šéf Bieleho domu presadzuje zastavenie prílevu migrantov, prevažne zo stredoamerických krajín, ktorí sa hromadne snažia dostať cez Mexiko do Spojených štátov. Výstavba pohraničnej bariéry bola jedným z jeho hlavných predvolebných sľubov.


USA podpíšu predbežnú dohodu s Čínou zrejme v polovici novembra

WASHINGTON. Prvá fáza obchodnej dohody medzi Čínou a USA sa podľa všetkého vyvíja dobre a je pravdepodobné, že bude podpísaná v pôvodne predpokladanom termíne, teda zhruba v polovici novembra. Uviedol to v piatok americký minister obchodu Wilbur Ross. Konečný dátum, ako dodal, je však zatiaľ stále otázny. Pôvodne sa očakávalo, že prezidenti USA a Číny Donald Trump a Si Ťin-pching podpíšu predbežnú obchodnú dohodu počas schôdzky Ázijsko-tichomorskej hospodárskej spolupráce (APEC). Tá sa mala uskutočniť v Čile 16. a 17. novembra. Čilská vláda však tento týždeň oznámila, že vzhľadom na pokračujúce nepokoje v krajine plánovaný samit organizovať nebude. Trump následne uviedol, že Spojené štáty a Čína čoskoro oznámia nové miesto, na ktorom prezidenti prvú fázu obchodnej dohody podpíšu. K termínu sa nevyjadril, zdroje z Bieleho domu však naznačili, že by to malo byť zhruba v období, v ktorom sa podpis pôvodne plánoval. Rovnako sa vyjadril v rozhovore pre televíznu stanicu Fox Business Network aj Ross. "Dúfame, že to bude približne v tom období," povedal poukazujúc na pôvodne predpokladaný termín konania schôdzky APEC.


Autosalón v Pekingu otvára svoje brány. Ponúkne vyše 100 svetových premiér

Na výstavnej ploche s rozlohou 220-tisíc metrov štvorcových si môžu návštevníci pozrieť vyše 1000 áut.

PEKING. Spolu s bratislavským autosalónom otvára svoje brány aj oveľa väčšia automobilová šou v Pekingu. Pätnásty ročník autosalónu Auto China 2018 má rozlohu približne 220-tisíc metrov štvorcových a predstaví sa na nich vyše 1200 vystavovateľov zo 14 krajín sveta. Celkovo má byť vystavených viac ako 1000 vozidiel. Podľa usporiadateľov je prichystaných 105 svetových premiér a 64 konceptov. Medzi vystavovateľmi je napríklad koncept Volkswagen, ktorý do Pekingu privezie koncept elektrického Porsche a autonómneho Volkswagenu Vizzion. Okrem značiek z koncernu Volkswagen sa na veľtrhu objavia napríklad aj Mercedes Benz, BMW, Peugeot, Citroën, Renault alebo Ford. Autosalónu v Pekingu sa prvýkrát zúčastní značka Alfa Romeo. Vedľa automobiliek budú na autosalóne tiež napríklad výrobcovia a predajcovia náhradných dielov. Premiéru na významnom čínskom autosalóne bude mať aj Škoda. Nové mestské SUV určené len pre čínsky trh dostalo názov Kamiq. Na čínskom trhu pôjde už o tretie SUV v ponuke mladoboleslavskej automobilky. Kamiq bude mať benzínový motor s objemom 1,5 litra a výkonom 110 koní. Ponúkať sa bude iba so šesťstupňovou automatickou prevodovkou. Prvé dni autosalónu sú už tradične určené novinárom, pre verejnosť sa brány otvoria 29. apríla a výstava potrvá do 4. mája.


Hamšík bude mať nového spoluhráča, za Benitezom mieri jeho bývalý zverenec

Venezuelčan prichádza z West Bromwich Albion.

TA-LIEN. Slovenský futbalista Marek Hamšík bude mať v čínskom klube Ta-lien I-fang nového spoluhráča. Z anglického West Bromwich Albion prestúpil venezuelský útočník Salomon Rondon. Dvadsaťdeväťročný zakončovateľ sa opäť stretne s trénerom Rafaelom Benitezom, ktorý ho viedol v minulej sezóne počas hosťovania v Newcastli. V drese United odohral 33 zápasov a strelil 12 gólov. Prestupovú čiastku nezverejnili, informovala agentúra AFP.


Žilina nevyužilaa právo hrať v najvyššej súťaži, zostane v nej deväť tímov

V sezóne 2019/2020 sa tak v SBL predstaví nepárny počet tímov.

BRATISLAVA. Slovenská basketbalová liga (SBL) bude podobne ako v nedávnom skončenom ročníku mať aj v tom ďalšom deväť účastníkov. Víťaz 1. ligy Academic ŽU Žilina nevyužil právo štartu v sezóne 2019/2020 najvyššej slovenskej súťaže. "Predseda klubu Academic ŽU Žilina Milan Rožánek nás informoval, že družstvo nevyužije právo štartu v Slovenskej basketbalovej lige, ktorú si vybojoval ako víťaz Final Four turnaja 1. ligy. Naším dlhodobým cieľom je mať v súťaži párny počet účastníkov - desať, preto je škoda, že sa k nám nepridá nik iný v ďalšom ročníku SBL," uviedol riaditeľ súťaže Peter Mičuda. "Čo sa týka ostatných klubov, tak do 8. júna bolo v rámci našich interných predpisov prihlasovanie do nasledujúcej sezóny. Môžem povedať, že všetci účastníci z predchádzajúceho ročníka potvrdili účasť, čiže súťaž bude mať aj naďalej deväť účastníkov," dodal Peter Mičuda. V sezóne 2019/2020 sa tak v SBL predstavia majstrovský BK Inter Bratislava, BC Prievidza, BK Levickí Patrioti, Iskra Svit, PP & TV Raj Žilina, MBK Rieker Com-Therm Komárno, MBK Handlová, BK 04 AC LB Spišská Nová Ves a BKM Lučenec. V najbližších týždňoch sa uskutoční žreb nového ročníka a zároveň sa rozhodne o novinkách, o ktorých sa diskutovalo na schôdzi účastníkov SBL.


Na mori sú už 19 dní, z lode pri Lampeduse vyskočili ďalší migranti

O ich osude rozhodne talianska pohraničná stráž.

RÍM. Zo záchranárskej lode Open Arms, ktorá je s takmer 100 migrantmi na palube už 19 dní na mori, skočilo v utorok pri pobreží talianskeho ostrova Lampedusa do vôd Stredozemného mora ďalších deväť migrantov. Tí mali v úmysle svojpomocne doplávať na ostrov, informovala agentúra AP s odvolaním sa na posádku plavidla Open Arms. Migrantov zachránili príslušníci talianskej pobrežnej stráže, či sa vrátia na palubu lode nebolo bezprostredne známe, uviedla posádka Open Arms s tým, že situácia na palube sa začína vymykať spod kontroly. K najnovšiemu incidentu došlo niekoľko hodín po tom, čo sa do vody vrhol jeden migrant. Napriek tomu, že ho pobrežná stráž zachránila, na palubu Open Arms sa odmietol vrátiť a bol dopravený na Lampedusu. Talianske úrady plavidlu patriacemu španielskej humanitárnej organizácii Proactiva, ktoré migrantov zachránilo v oblasti Stredozemného mora začiatkom augusta, odmietajú povoliť vylodenie. Ochotu prijať migrantov deklarovalo šesť európskych krajín. Proactiva dostala od Španielska v predošlých dňoch dve ponuky na zakotvenie _ v prístave Algeciras v regióne Andalúzia a v prístave Mahón na ostrove Menorca. Obe však odmietla z dôvodu príliš veľkej vzdialenosti, poveternostných podmienok a stavu núdze na palube.


Ďurica skritizoval ceny vstupeniek, Kováčik si za nimi stojí

BRATISLAVA. Keď sa futbalisti Slovana Bratislava vrátili na vynovené Tehelné pole po takmer desaťročnom azyle na susedných Pasienkoch, na derby proti Trnave bolo zvedavých 22 500 divákov. Keď sa na rovnakom štadióne po desiatich rokoch predstavila slovenská reprezentácia proti štvrťfinalistovi tohtoročného Copa América Paraguaju, prišlo sa pozrieť 6669 divákov. A to sa s reprezentačným dresom lúčili tri veľké persóny slovenského futbalu na čele s Martinom Škrtelom a rozlúčka mala mať slávnostný rámec na zaplnenom štadióne. Nemala. "Mal to byť sviatok, žiaľ, vôbec nim nebol. Pre mňa bola rozlúčka troch mojich bývalých reprezentačných spoluhráčov obrovským sklamaním. Za to, čo títo chlapci pre národný tím odviedli, si zaslúžili oveľa lepšiu a krajšiu derniéru. Neviem, čo spôsobilo, že ich koniec bol pred slabou kulisou. Faktorov je asi viac. Premrštené ceny za vstupenky, voľba nie ideálneho termínu začiatku zápasu, marketingovo nebola táto záležitosť vôbec zvládnutá," vyslovil kritické slová v denníku Šport Ján Ďurica, rovnako bývalý futbalový reprezentant. Vzhľadom na vyššie uvedené skutočnosti treba dodať, že lístky na zápas Slovensko - Paraguaj sa predávali v troch základných kategóriách po 38, 28 a 18 eur. Prezident Slovenského futbalového zväzu Ján Kováčik tvrdí, že ceny vstupeniek neboli premrštené, ale v súlade s dlhodobou líniou ich nastavenia. "Snažíme sa udržať cenu vstupeniek na určitej hranici. A to aj napriek tomu, že na stretnutia na Národnom futbalovom štadióne budeme mať náklady vyššie ako tomu bolo na predchádzajúcich štadiónoch, na ktorých slovenská reprezentácia hrávala. Treba však brať do úvahy aj cenu slovenského národného mužstva. Jeho hodnotu podčiarkuje nielen účasť na MS či ME, ale aj zloženie hráčskeho kádra i realizačného tímu a nie je možné ich kvality devalvovať akýmkoľvek spôsobom," uviedol Ján Kováčik v rozhovore na portáli sport24.pluska.sk. Kováčik vidí jeden z dôvodov slabšej návštevy aj v tom, že slovenská reprezentácia hrala v rozpätí štyroch dní dva zápasy v domácom prostredí. Fanúšikovia si logicky radšej vybrali ten, v ktorom išlo o body do kvalifikácie ME 2020. Duel v Trnave s Walesom bol vypredaný (18 071 divákov). Podľa Kováčika si slovenský divák štandardne ťažko hľadá cestu na prípravné zápasy, v ktorých relatívne o nič nejde. "Zvyčajne sme hrávali v asociačnom termíne jeden zápas na domácom štadióne a ten druhý u súpera. Teraz to bolo dvakrát doma. Fanúšik sa teda prirodzene rozhoduje pre atraktívnejší duel, v ktorom o niečo ide a má iný náboj. Takým bol zápas s Walesom. Na Jordánsko v tomto roku či na Nórsko napríklad v roku 2017 boli ceny vstupeniek nižšie a návšteva na štadióne bola v prvom prípade 3454 divákov a v tom druhom necelých šesťtisíc," ponúkol ďalšie fakty šéf SFZ.Bývalý skvelý reprezentačný stopér Ján Ďurica si však stojí za názorom, že rozlúčka troch jeho bývalých kolegov z národného tímu mala byť dôstojnejšia. "Moje kritické slová pramenia aj z toho, že ja som rozlúčku s reprezentačným dresom zažil pred dvoma rokmi v Trnave. A mal som ju oveľa krajšiu. Bola omnoho bezprostrednejšia, emotívnejšia, takže som sklamaný z toho, ako sa futbalový zväz tentoraz k týmto chlapcom zachoval. Takých hráčov, akým bol Martin Škrtel, by si mal slovenský futbal vážiť. Zaslúžili by si oveľa väčšiu úctu," zdupľoval Ďurica pre Šport.


Šéf Českej televízie: Podporujem súčasného riaditeľa Miku

Minúta po minúte

Zhrnutie

Záujem o RTVS?

Šéf ČT

Komentár

Petr Dvořák si myslí, že Slovenská televízia aj rozhlas sa posunuli.

Riaditeľ Českej televízie Petr Dvořák prišiel na vypočutie kandidátov na šéfa RTVS. Pre SME hovorí, že fandí Václavovi Mikovi. Prečo ste sa rozhodli prísť na vypočutie kandidátov na šéfa RTVS? „Včera sme mali pracovné jednanie spoločne s RTVS a povedal som si, že sa prídem pozrieť.“ Ktorý z projektov vás najviac oslovil? „Nechcem to hodnotiť, pretože som ich nečítal a nepoznám tým pádom do detailu myšlienky, s ktorými kandidáti prichádzali.“ Prekvapila vás nejaká myšlienka z projektov, či už pozitívne alebo negatívne? „Na základe 15 minútovej prezentácie môžete ohromiť aj projektom, ktorý vo finále vlastne nemá konkrétne myšlienky. Preto som zdržanlivý. A popravde, rád by som podporil súčasného riaditeľa, lebo si myslím, že Slovenská televízia aj rozhlas sa v posledných piatich rokoch posunuli. Bolo to úspešné obdobie a bolo by dobré dať súčasnému riaditeľovi ešte jednu šancu.“ Slovenskí politici, napríklad premiér alebo predseda parlamentu majú otvorené snahy zasahovať do voľby šéfa RTVS. Čo na to hovoríte? „Je to štandardná situácia. Aj v Českej republike sa k Českej televízii vyjadrovali napríklad vicepremiér vlády či prezident. Dôležité je, aby tí, ktorí budú rozhodovať o budúcnosti verejnoprávneho média, rozhodovali na základe faktov a vízie a nie na základe verejných prehlásení.


Austrália zbavila občianstva teroristu

Weekend Australian tvrdí, že občianstva zbavili bojovníka teroristickej organizácie Islamský štát Khaleda Sharroufa.

SYDNEY. Na základe protiteroristického zákona Austrália údajne po prvý raz odňala občianstvo osobe s dvojakým občianstvom. Informovali o tom v sobotu miestne médiá. Zákon, ktorý platí od decembra 2015, sa vzťahuje iba na osoby s dvojakým občianstvom, keďže nikto nemôže zostať bez štátnej príslušnosti. Podľa týždenníka Weekend Australian úrady zbavili občianstva Khaleda Sharroufa, bojovníka teroristickej organizácie Islamský štát (IS), ktorý má aj libanonské občianstvo. Tzv. Komisia pre odňatie občianstva - zložená zo spravodajských dôstojníkov, policajtov, byrokratov a právnikov - rozhodla o Sharroufovom prípade začiatkom tohto roka. Minister pre imigráciu a ochranu hraníc Peter Dutton následne vyhlásil jeho občianstvo za neplatné. Ako informovala spravodajská stanica ABC, Duttonova hovorkyňa potvrdila len to, že osoba zapojená do teroristických akcií v zahraničí prišla o austrálske občianstvo. Totožnosť osoby ale neodhalila. Sharrouf (35) odišiel do Sýrie za džihádistami IS v roku 2013. Známym sa stal v roku 2014, keď zverejnil na sociálnych sieťach fotografiu svojho vtedy sedemročného syna, ako drží sťatú hlavu sýrskeho vojaka.